text:
Ua ma fiafia lava ma Sister Jensen e mafuta ma outou. Ou te faafetai tele atu i le aufaipese e le gata i le lagiina, ae o le viiga foi na latou lagiina. O viiga e valaaulia ai le Agaga o le Alii. Latou te faatupuina se lagona o le migao ma aoao ai i tatou i aoaoga faavae o le malo. O se tofiga maoae lenei, ma sa ou tatalo, ma saga tatalo pea, mo le Agaga Paia ina ia avea ma o tatou faiaoga moni.
O le autu o la’u savali “O Le Meaalofa Le Mafaamatalaina a le Agaga Paia,” o se fasifuaitau mai le Mataupu Faavae ma Feagaiga: “O le a tuu atu e le Atua ia te outou le poto e ala i lona Agaga Paia, ioe, e ala i le meaalofa le mafaamatalaina a le Agaga Paia, sa lei faaalia lava talu ona i ai le lalolagi sei oo mai i le taimi nei” (MF&F 121:26). E i ai ni nai mafaufauga atonu o outou manatuaina mai sa’u lauga o le konafesi aoao ia Oketopa 2010. I le taimi ua tuuina mai ia te au mo lenei savali i le aso, o le a ou faalauteleina atili ai na mafaufauga.
O Le Taua o le Agaga Paia
O le taua o le Agaga Paia ma le meaalofa le mafaamatalaina o Ia lava, e mafai ona faamamafaina i ni ata se lua, e tofu ma se savali i ana lava aia tatau. O le ata muamua e mai i le Tusi a Mamona ma le lona lua e mai i se mea na tupu i le talafaasolopito o le Ekalesia.
Ina ua asiasi atu Iesu Keriso i tagata i le Tusi a Mamona, sa Ia aoaoina i latou, faamanuia i a latou fanau, faatuina le faamanatuga, ona tuumuli ese lea. Sa toe foi tagata i o latou aiga ma galulue i le po atoa e faapotopoto mai isi i le nofoaga na Ia fetalai atu o le a Ia faaali atu ai ia te i latou i le aso na sosoo ai.
Ona o le toatele naua, sa vaevae ai e soo e toasefululua ia tagata i ni vaega se toasefululua e aoao atu ai i latou i mea sa aoaoina ai i latou e le Faaola i le aso ua mavae, ona latou tatalo ai lea. Mai mea uma sa mafai ona latou tatalo atu ai, “sa latou tatalo atu mo lena mea na sili ona latou mananao i ai; ma sa latou mananao ia tuuina mai le Agaga Paia ia te i latou” (3 Nifae 19:9), ua tuuina atu ai se faamamafa ia te Ia ma Lona taua lea e tulaga ese ai i mau uma.
Ina ua maea la latou tatalo ma i le tali atu i a latou aioiga, sa papatisoina ai e Nifae ia soo, ma ina ua maea “sa oo ifo le Agaga Paia i luga o i latou, ma sa faatumuina i latou i le Agaga Paia ma le afi” (3 Nifae 19:13). Sa latou mauaina le molimau faamautinoa po o le molimau ia te Ia.
Ona afio ifo lea o le Faaola ia i latou:
“Ma sa oo ina maliu ese atu Iesu … mai ia te i latou ma punou o ia lava i le eleele, ma ia fetalai atu:
“Le Tama e, ou te faafetai atu ia te oe ona ua e tuuina mai le Agaga Paia ia te i latou nei o e ua ou filifilia. …
“Le Tama e, ou te tatalo atu ia te oe ia e tuuina atu le Agaga Paia ia te i latou uma o e o le a talitonu ia latou upu” (3 Nifae 19:19–21).
Ou te le iloa se mau faatusi paia o i ai e sili atu lona faamatalaina o le taua o lagona o le Faaola mo le Agaga Paia.
O le ata lona lua e maua mai i aoaoga a Peresitene Polika Iaga. Sa i ai le Au Paia i Uinita Kuota ma sa sauniuni mo le malaga atu i Sisifo i le tautotogo. Ua silia ma le lua ma le afa tausaga talu ona maliu Iosefa Samita. Sa maua e Peresitene Iaga se faaaliga vaaia, o se faalepo, lea na la talanoa ai ma le Perofeta o Iosefa Samita. A o outou faalogologo, faamolemole ia matau le aofaiga o taimi na ia faamamafaina ai le taua o le Agaga o le Alii:
“‘Uso Iosefa, ua i ai i le usoga … le naunautaiga tele e malamalama i … mataupu faavae o le faamauga; ma afai e i ai sau upu apoapoai mo au, o le a ou fiafia lava e taliaina.’
“Sa laa mai Iosefa agai mai ia te au, ma tilotilo mai ma le matua faamaoni a’ia’i, ae toamalie ma fai mai, ‘Ta’u atu i tagata ina ia lotomaulalo ma faamaoni, ma ia mautinoa e tausisia le Agaga o le Alii ma o le a ia taitaiina sa’o i latou. Ia faaeteete ma aua nei faaliliueseina le leo itiiti filemu; o le a ia aoaoina outou i mea e fai ma le mea e ō i ai; o le a ia aumaia fua o le malo. Ta’u atu i le usoga ina ia tatala pea o latou loto i le talitonuga maumaututu, ina ia oo mai le Agaga Paia ia te i latou, a ua saunia o latou loto e taliaina. O le a mafai ona latou iloa le Agaga o le Alii mai isi agaga uma; o le a i ai i o latou agaga le filemu ma le olioli; o le a aveesea mai o latou loto le faatiga, ita ma le fetauai; ma o o latou manaoga atoatoa o le faia o mea lelei, ia aumaia le amiotonu ma fausia ai le malo o le Atua. Ta’u atu i le usoga afai o le a latou mulimuli i le agaga o le Alii, o le a sa’o lo latou ala. Ia mautinoa e ta’u atu i tagata ia tausisia le Agaga o le Alii; ma afai latou te faia, o le a latou iloaina i latou lava o agatonu e faapei ona sa faatulagaina ai e lo tatou Tama i le Lagi a o lei o mai i latou i le lalolagi. Sa faatulagaina e lo tatou Tama i le Lagi le aiga o tagata. …’
“Ona faaali mai lea e Iosefa ia te au le mamanu, le tulaga sa i ai i le amataga. E le mafai ona ou faamatalaina lenei mea, ae sa ou vaai i ai, ma sa ou vaai i le mea na aveesea ai le Perisitua mai le fogaeleele ma le ala e tatau ai ona tuufaatasia, ina ia i ai se filifili e atoatoa lelei mai i le Tama o Atamu e oo mai i lana fanau aupito mulimuli. Sa toe fai mai Iosefa, ‘Ta’u atu i tagata ia mautinoa e tausisia le Agaga o le Alii ma mulimuli ai, ma o le a ia taitaiina i latou i le ala tonu’.’”1
E le gata ua faamamafa mai i lea tala le taua o le Agaga Paia ma le sailia o Lana uunaiga, ae sa aumaia ai foi i lo’u mafaufau nei mataupu faavae ma upumoni:
- •
E saili le Agaga o le Alii e aumaia le faatulagaina lelei—patino, ma faatulaga se aiga faavavau e ala i sauniga o se faamauga i le malumalu.
- •
E saili le tiapolo e faamalepe ma faaumatia (tagai i le MF&F 10:6–7, 22–27), aemaise o aiga e pei ona molimauina i le taimi nei e ala i le faafanoina o maitaga, tatala o faaipoipoga, ma faaipoipoga a le itupa e tasi. Sa ou fesili ifo ia te au lava, pe ua fesoasoani le faiga lea ua faatupulaia i lo outou vaitausaga e tolopo faaipoipoga, i le faamalepeina o aiga.
- •
Na oo mai faaaliga ma le malamalama e ala i le meaalofa lē mafaamatalaina a le Agaga Paia e tali ai se fesili, e faapei ona tele ina faia e faaaliga.
Mai nei ata e lua, ua ou faia ai se faaiuga e faapea e taua tele le Agaga Paia ma e tatau ona tatou sailia ma le faamaoni a’ia’i Lana mafutaga, taitaiga, ma meaalofa—ma e moni lava o se meaalofa e le mafaamatalaina.
O le a ou taulai atu nei i ni manatu ‘au’au se tolu: (1) o misiona a le Agaga Paia, (2) o tulaga e maua ai le Agaga Paia; ma le (3) pe faapefea ona iloa le taitaiga mai le Agaga Paia.
O Misiona a le Agaga Paia
O le Agaga Paia i nisi taimi e ta’ua ai o le Agaga, e faaigoa talafeagai o le Agaga Paia, o le Agaga o le Atua, o le Agaga o le Alii, ma le Faamafanafana.
E i ai misiona patino po o tiutetauave o le Agaga Paia. O le a ou ta’ua le fa.
Misiona 1—Na te molimauaina pe faaalia mai le Tama ma le Alo. O le Agaga Paia e faaalia moni pe molimauina le Tama ma le Alo. Sa ou oo i lenei mea a o o’u tamaitiiti, e ui lava ina sa le mafai ona ou manino i ai i lena taimi.
Sa ou ola ae ma talitonu i le Atua i se aiga matagofie o le Au Paia o Aso e Gata Ai. Sa papatisoina au ma mauaina le Agaga Paia i le valu o o’u tausaga. Ou te lei fesiligia lava le i ai o le Tama ma le Alo; ae, sa talia atoatoa i lo matou aiga, sa tapuai ma se faatuatua ia te i La’ua ma sa molimauina i le faia o tatalo faaleaiga e le aunoa, faatali sei faamanuia meaai i ‘aiga taitasi, o po faaleaiga, faitau mai i tusitusiga paia (aemaise o le Tusi a Mamona), auai i le Lotu, usiusitai i poloaiga, ma isi mea uma matou te faia o ni Au Paia o Aso e Gata Ai. Sa ou le mafai e a’u lava ia ona sue tusitusiga paia e aoao atu ai le aoaoga faavae e faapea, o le matafaioi autu a le Agaga Paia o le faaalia mai lea o le Atua le Tama ma Lona Alo o Iesu Keriso, ae i lo’u faatuatua sa ou malamalama moni ai i le mataupu faavae.
I le taimi o la’u misiona, sa ou amataina se suesuega o tusitusiga paia i aso taitasi. Sa faamalolosia lo’u iloa i tusitusiga paia, o la’u molimau, ma lo’u faatuatua i le Atua ma Lona Alo, o Iesu Keriso i le aoaoga faavae paia, o aafiaga faaleagaga, ma faaaliga patino. Ua ou iloa e a’u lava ia, o nei upu mai le Faaola e moni: “Ma o le Agaga Paia e molimauina le Tama ma au; ma e tuu mai e le Tama le Agaga Paia i le fanauga a tagata, ona o au” (3 Nifae 28:11; tagai foi i le otootoga o le mataupu i le 3 Nifae 27 ma le 3 Nifae 27:13–20).
Misiona 2—Na te molimauina upumoni uma. E faaalia e le Agaga Paia le moni o mea uma. O le au saili ma le faamaoni e faitauina le Tusi a Mamona ma tatalo ma mafaufau loloto faatasi ma se faamoemoega moni ia iloa lona moni, ua folafola mai i ai o le a latou iloa e moni, “ma o le mana o le Agaga Paia e mafai ona [latou] iloa ai le moni o mea uma lava” (Moronae 10:5).
Sa valaaulia e Alema tagata matitiva na tutuli ese e sa Sorama, e faatautaia ai se faataitaiga suesue i upu. Na patino lona faamamafaina atu ia te i latou e faapea, o upu moni e totoina i loto e naunau e talia o le a “amata ona malena ae i totonu o lou fatafata; ma pe a e lagona ia faalogoga o malena ae, o le a amata ona e fai ifo ia te oe lava— ua tatau ona lelei lenei [upu] pe ua lelei le afioga” (Alema 32:28), ma tulai mai ai ala e tolu o le a latou iloa ai le upumoni:
-
1.
“Ua amata ona faalauteleina ai lo’u agaga,” e molimauina i le au sailiili faamaoni o le upumoni e ala i loimata, o se mapuea, o se lue o le ulu, po o nisi taga faatino e ta’u mai ai ua totoina e le Agaga Paia upu moni i o latou loto.
-
2.
“Ua amata i le faamalamalama ai o lo’u malamalamaaga,” e molimauina i faaupuga e pei o le “e talafeauga lelei,” po o le “sa ou talitonu lava i lena mea,” po o se fesili, “o lona uiga la o lau tala e … ?”
-
3.
“Ua amata ona suamalie ia te au,” e molimauina, mo se faataitaiga, e ala i faaupuga a tagata sailiili e pei o le, “faamolemole toe faamatala mai nisi mea,” po o le “o fea na e fai mai e tu ai lo outou falesa?” po o le “pe le mafai ona tatou mafuta teisi ina ia e saga aoao mai ai i matou?”—o lona uiga ua latou fiaaai ma ua mananao atili i ai.
O loo faapupula mai i le molimau a Polika Iaga nei upumoni: “Pe ana fai o taleni uma, tomai, poto ma le suiga o le lalolagi na tuufaatasia i se tagata se toatasi, ma na auina mai lena tagata ia te au faatasi ma le Tusi a Mamona, ma sa folafola mai i le gagana faalelalogi aupito faamamaluina, lona moni, ma taumafai e faamaonia [le Tusi a Mamona] e ala i le aoaoina ma le poto faalelalolagi, semanu e foliga mai ia te au o se āsu e na ona alu a’e i luga ma toe mou atu. Peitai, ina ua ou vaai i se tagata e leai se tomai i gagana, po o ni taleni e lauga ai faalauaitele, o lē sa na ona mafai ona fai mai, “Ua ou iloa e ala i le mana o le Agaga Paia, e moni le Tusi a Mamona, o Iosefa Samita o se perofeta a le Alii.’ Na amata e le Agaga Paia mai lena tagata ona faamalamalamaina lo’u malamalamaaga, ma sa i o’u luma le malamalama, mamalu, ma le tino ola pea; ua siosiomia a’u i na mea, ma faatumulia ai au, ma sa ou iloa ai mo a’u lava ia, e moni le molimau a lea tagata.”2
Misiona 3—Na te faapaiaina. O le upu sanctify e sau mai le faa-Latina ma e lua ona pogai: sanct, o lona uiga “paia,” ma le facere, o lona uiga “ia fai”—o lona uiga moni lava “ia fai ia paia.” I lo tatou faaaogaaga faalelotu o le upu, faapaia o lona uiga ia faamama pe faasaoloto mai agasala, o se savali tupito o le talalelei toefuataiina.
O le talalelei o le “fuafuaga a le Atua mo le faaolataga, ua mafai ona faataunuu e ala i le togiola a Iesu Keriso [ma] e aofia ai upumoni o le faavavau po o tulafono, feagaiga, ma sauniga e manaomia ina ia mafai e tagata ona toe foi atu i luma o le Atua.”3
O le matafaioi faapaiaina a le Agaga Paia e taua i le faauigaga a le Faaola o Lana talalelei i le 3 Nifae 27:13–20, o loo faaiu i lenei fuaiupu taua: “Ia salamo outou tuluiga uma o le lalolagi, ma o mai ia te au ma ia papatiso i lo’u igoa, ina ia faapaiaina outou i le taliaina o le Agaga Paia, ina ia outou tutu ma le le pona i o’u luma i le aso gataaga” (3 Nifae 27:20). O le Agaga Paia o lē e faapaiaina, ma e ala ia te Ia ma le Togiola e le i’u, e mafai ai ona tatou tutu atu ma le le pona, mama, ma le atoatoa.
I valaauga eseese sa ou umia ai ki o le perisitua e avea o se faamasino o Isaraelu, aemaise lava i le avea ai o se epikopo, sa ou molimauina ai le mana faamama, ma faapaia o le Agaga Paia. E i ai se aafiaga e tasi, ma o ona elemene e suitulaga i isi, lea e tulaga ese.
I le taeao o se Aso Sa, sa sau ai se alii talavou faatoa atoa lona luasefulu tausaga, e vaai au, o lona epikopo. Sa faatagaina e ia ma lana uo teine i lena vaiaso, o la’ua lagona ma faanaunauga e sopo i tua atu o tuaoi sa faatuina e le Alii. Sa ou faalogologo ma le agaga tatalo. Sa ma faitauina faatasi ia tusitusiga paia ma upu a perofeta o aso e gata ai. Sa ou tuuina atu ia te ia ni nai faitauga e fai, ma tuu atu i ai faasā talafeagai mo ona avanoa faale-Ekalesia, faatulaga taimi i le lumanai ma te feiloai ai, ma sa ma tootutuli faatasi ma ia e tatalo.
O faatalanoaga taitasi na sosoo ai, sa ia lipoti mai ai i lana faitauga, aemaise mai le Tusi a Mamona, ma sa suia le mafatia sa i ona foliga ma lana amio i le faatuatua i le Atua ma Lona Alo, e ala i le faamoemoe ma le mautinoa, o le faaiuga mausali, ma se suiga i lona loto. Na faasolo ina tuputupu ae faaleagaga o ia. Ina ua mavae taimi talafeagai, ma ina ua taitaiina ai e le Agaga, sa ou aveesea le faasā na tuu atu ia te ia ma faatagaina o ia e ‘ai ma inu i le faamanatuga. A o ou nofo ai i luga o le tulaga i le taimi o le sauniga faamanatuga, sa tosina la’u vaai ia te ia ina ua taunuu atu muamua le areto ma sosoo ai ma le vai i le atunofoa sa i ai o ia. Sa ou molimauina le malamalama o le faapaiaga, filemu, ma le faamagaloga.
Na oo mai i lo’u mafaufau upu a le Faaola ia Iosefa ma Oliva ina ua mavae ona la tagofia le faamanatuga: “Faauta, ua faamagaloina a oulua agasala mai ia te oulua; ua oulua mama i o’u luma; o lea, ia sii i luga o oulua ulu ma olioli” (MF&F 110:5). E faapei o Iosefa Samita ma Oliva Kaotui, na maua e lenei taulealea se faamagaloga o ana agasala e ala i le afi ma le Agaga Paia (tagai i le 2 Nifae 31:17; MF&F 19:31).
E le gata sa iloa e lenei taulealea le mana faapaia o le Agaga Paia, ae e mafai foi e oe ma au ona oo i lena lava saolotoga e tasi mai agasala, i lea Sapati ma lea Sapati ma lea Sapati.
Misiona 4—o le faiaoga. O mea uma e mafai ona ou fai atu ai e uiga i le aoao mai ma le aoao atu, ou te aoteleina ai i lo’u fai atu o le Agaga Paia o le faiaoga moni. I fuaiupu e 10 o le Mataupu Faavae ma Feagaiga 50:13–22, o fuaiupu lē soagia o fesili, a o fuaiupu soagia, o tali a le Alii. A o ou faitauina iafuaiupu e 13 ma le 14, faamolemole ia matau ia matafaioi e lua ma mea e fai e matafaioi taitasi:
“O le mea lea, o A’u o le Alii e fesili atu le fesili lenei ia te outou—o le a ea le mea na faauu ai outou?
“E talai atu la’u talalelei e ala i le Agaga, le Faamafanafana lea na auina atu e aoao atu le upumoni.”
O le matafaioi a le Agaga Paia o le aoao atu. O Ia o le faiaoga moni! O la’u matafaioi e le o le faaaoga uma o anomea po o le fai ia uma le lesona; ae i le avea ai o se e umia le perisitua, e tatau ona ou aoao atu, faamalamalama atu, apoapoai atu, lapatai atu, ma valaaulia le Agaga (tagai i le MF&F 20:59).
O la’u matafaioi ia avea o se meafaigaluega i le fatufatuina o se siosiomaga mo le Agaga o le faia lea o mea Na te faia i le ala paia o loo faamatala mai i le fuaiupu e 22 o le vaega e 50: “O le mea lea, o ia o le e talai atu atoa, ma ia o lē e mauaina, e malamalama i le tasi, ma e faagaeetiaina ma olioli faatasi i laua uma.”
Na faaiu e Nifae ana tusitusiga ma faaalia ai lona lē ‘a’u’a’u faapea foi lona malamalamaaga sa’o i le matafaioi a le Agaga Paia: “Ma o lenei, o a’u o Nifae, e le mafai ona ou tusia mea uma sa aoaoina i totonu o lo’u nuu; pe ua ou malosi tele foi i le tusitusi, e pei o le tautala; ona pe a tautala se tagata e ala i le mana o le Agaga Paia, e molioo e le mana o le Agaga Paia i loto o le fanauga a tagata” (2 Nifae 33:1).
Manatua upumua o le i ae le o le totonu. Ona o la tatou faitalia, Na te moliooina ai i o tatou loto. Afai tatou te valaaulia o Ia, o le a Ia moliooina i o tatou loto e pei ona aoao mai i le Tusi o Faaaliga; “Faauta, ou te tu atu i le puipui ma tu’itu’i atu; ai se tasi e faalogo mai i lo’u leo, ma tatala mai le puipui, ou te ulufale atu ia te ia, ma te talisua foi ma ia, o ia foi ma a’u” (Faaaliga 3:20).
Ou te molimau atu ia te outou e i ai isi Ona tiutetauave po o misiona taua. O Ia o le Faamafanafana. Na te taofiofia pe uunaia, Na te taitai, Na te lapatai, Na te aoai. Ou te valaaulia outou ia suesueina e outou lava na mea. O le a ou talanoa atu loa e uiga i tulaga e maua ai le Agaga Paia.
Tulaga e Maua ai le Agaga Paia
O tulaga e manaomia e maua ai le Agaga Paia e faigofie lava. O le a ou ta’ua na o le tolu: (1) manao, ma ia te au e aofia ai le ole atu, saili, ma le tuitui atu; (2) agavaa; ma le (3) mataalia—faaleagaga ma le faaletino.
O upu manao, ole atu, saili, ma le tu’itu’i atu e tele lava ina maua faatasi i mau, ma e taua tele mo le mauaina o le Agaga Paia ma Ana meaalofa lē mafaamatalaina. Na aoao mai e Alema e faapea e tuu mai [e le Atua] “i tagata e tusa ma o latou manao” (Alema 29:4).
Ou te faagauai atu outou i upu nei i leMataupu Faavae ma Feagaiga 11, o se faaaliga a le Alii ia Ailama Samita. E faavalu ona ta’ua le upu o lemanao ma ona upu uiga tutusa. Atonu o se tasi ua lauiloa tele ma ta’u soo o loo i ai i lefuaiupu e 21. O loo aumai faatasi ai lesaili, manao, o le upu, ma le Agaga— ae tulai mai ai le mana o le Atua: “Aua le saili e talai atu la’u upu, ae ia muamua saili ia maua la’u upu, ona matala ai lea o lou laulaufaiva; ona oo lea, afai e temanao i ai, o le a e maua lo’u Agaga ma la’u upu, ioe, le mana o le Atua i le faatalitonuina o tagata” (ua faaopoopo le faamamafa).
O le isi, o le agavaa. Ina ia maua le meaalofa lē mafaamatalaina a le Agaga Paia, e tatau ona tatou tausia poloaiga. Ou te talitonu ua outou iloa amioleaga e faatausuai ai i le Agaga, ma o le a ou le ta’ua. E i ai se fuaiupu mai lo’u faamanuiaga faapeteriaka na taialaina ai au: “Jay, ia faasaoloto lou tino mai faaosoosoga ma mealeaga e oo mai lava i latou. Ola mama ma tauagafau aua e nofo le Agaga o lo tatou Tama Faalelagi i tapeneko mama. E le nofo [o Ia] i tapeneko eleelea.” Na ou iloa o loo lagolagoina lenei mea e le Tusi a Mamona: “Ua le toe faasaoina i latou e le Agaga o le Alii; ioe, ua alu ese mai ia te i latou, aua e le afio le Agaga o le Alii i malumalu lē paia” (Helamana 4:24).
Mataalia—faaletino ma faaleagaga. Ua tatou ola i se lalolagi e pisi tele o loo taufono mai ai le tele o mea mo o tatou taimi ma lo tatou gauai atu. Ua i ai se mamanu ua uunaia ai i tatou ina ia vavevave i fonotaga po o sauniga, aemaise lava o le sauniga faamanatuga, e faalogologo i muai musika, sauniuni ia maua le Agaga, ma maua ia faaaliga. Tatou te anapopogi, tatou te tatalo, tatou te mafaufau loloto, ma o i le malumalu, tatou te aoao foi ia avea ma tagata faalogo ma matau lelei.
Na faapupula mai e Peresitene Iosefa F. Samita le mataala faaletino ma le faaleagaga, ina ua ia maua se faaaliga lea ua tatou faaigoaina o le faaaliga o le togiolaina o e ua maliliu o loo maua i le Mataupu Faavae ma Feagaiga 138:
“I le aso tolu o Oketopa, i le tausaga e afe ivaselau sefuluvalu, sa ou nofo ai i lo’u potu ma mafaufau loloto i tusitusiga paia;
“Ma manatunatu i le taulaga togiola tele na faia e le Alo o le Atua” (MF&F 138:1–2).
Ua ou vaai faalemafaufau ia Peresitene Samita o nofo i se nofoa, atonu o se nofoa laau, i se laulau faatasi ai ma tusitusiga paia i ona luma ma se peni ma se pepa. Sa lei taotooto o ia i se nofoa malolo pe faatalaleu i se nofoa.
Sa faamamafa mai e Peresitene Tavita O. MaKei le taua o le mataalia faaleagaga ma faaletino, i le tala i le atalii o Epikopo John Wells, o se tasi sa i ai i le Au Epikopo Pulefaamalumalu, na maliu lona atalii i se faalavelave i le ala o nofoaafi. I ni nai vaiaso talu ona uma le falelauasiga, a o malolo le tina i le fale, ma faavauvau i le maliu a lana tama, ma sa mataalia o ia faaleagaga ma faaletino. Na faaali atu lana tama ia te ia ma fai atu atu i ai ina ua ia iloaina ua i ai o ia i le lalolagi o agaga, na ia taumafai muamua e oo atu i lona tama ae sa le mafai, ma sa ia fai atu i lona tina o loo pisi tele lona tama i le ofisa.4
I le tele o a matou fonotaga faaleaoaoga mo le Au Pulega Aoao, e faamanatu mai ai lava ia i matou e Peresitene o le Ekalesia ma Aposetolo, ia aua ne’i o matou soona pisi e faia le galuega a le Alii ne’i lē mafai ona oo mai ia i matou uunaiga faaleagaga.
Faapefea Ona Iloa Taitaiga mai le Agaga Paia
E faigata tele ia te au ona aoao atu pe faapefea ona iloa le taitaiga, taiala, ma uunaiga faaleagaga. O aafiaga faapena e patino lava, ma tele lava ina fetuunai i tagata taitoatasi ma tulaga ia faatoa ou faamatalaina atu. Peitai, e i ai ni nai mamanu, ua ou iloa ma sa ou aoaoina mai i isi.
O le tasi o lefilemu i lou mafaufau. Na aoaoina se Oliva Kaotui tauivi e le Alii i se lesona mamana ina ua Ia faamanatu atu ia Oliva, “Ou te lei tautala atu ea le filemu i lou mafaufau e uiga i le mataupu?” (MF&F 6:23). Ou te talitonu o le mauaina o le “filemu i le mafaufau” o se tasi o auala e sili ona taatele e iloa ai le taitaiga mai le Agaga Paia. O upu uiga tutusa o le filemu o le toafilemu, paganoa, paegamalie, ma le legaoia, a o ona upu faafeagai o lefenumiai, popole, faalavefau, faavevesi, ma le letaugamalie. E tele taimi tatou te faaaogaina ai upu, “Ou te le o fiafia i le mea lea,” po o le “Ou te le o lagona se mafanafana.” O na lagona e mauaa i le isi mataupu faavae: o le mafaufau ma le loto.
“Ioe, faauta, o le a Ou ta’u atu ia te oe i lou mafaufau ma lou loto, e ala i le Agaga Paia, lea o le a oo atu i ou luga ma lea o le a mau i lou loto.
“O lenei, faauta, o le agaga lenei o faaaliga” (MFF 8:2–3).
Ua ou aoaoina mai le Au Peresitene Sili ma mai le Korama a le Toasefululua, faapea foi mai o’u lava aafiaga, o faaaliga i le mafaufau e tele lava o ni upu, manatu, po o ni fuaiupu patino, a o faaaliga i le loto e masani lava o lagona e ogatusa ma le filemu. E fesoasoani faataitaiga mai le olaga o Enosa: o fuaiupu e 3 ma le 9 o loo faamatala mai ai se lagona masani i fasifuaitau nei: “olioli … sa gotouga ifo i lo’u loto” ma “sa amata ona ou lagona.” I fuaiupu e 5 ma le 10 tatou te maua ai fuaiupu atoatoa, o loo taufai folasia mai i le “sa oo mai se siufofoga [i lo’u mafaufau], ua fetalai mai,” ma “sa toe tulei mai le siufofoga o le Alii i lo’u mafaufau, ua fetalai mai.”
O le mauaina o lagona i le loto ma mafaufauga i le mafaufau, o loo aoao mai i nai upu itiiti nei ia Ailama Samita:
“O le a ou faaali atu ia te oe ai lo’u Agaga, lea o le a faapupula ai lou mafaufau, lea o le a faatumulia ai lou agaga i le olioli;
“Ma ona e iloa ai lea, pe o le a e iloa i lenei mea, mea uma o soo se mea e te manao mai ai ia te a’u” (MF&F 11:13–14).
O le isi o le suesue i ai i o outou mafaufau. O se mau e masani ona ta’ua e uiga i le iloaina o faaaliga ma uunaiga mai le Agaga Paia o leMataupu Faavae ma Feagaiga 9:7–9:
“E ao ina e suesue i ai i lou mafaufau; ona ao lea ona e ole mai ia te au pe ua sa’o, ma afai ua sa’o, o le a Ou faia ia mu lou loto i totonu ia te oe; o lea, o le a e lagona ai ua sa’o.
“Ae afai ua le sa’o, o le a e le maua ni lagona faapena, ae o le a e maua se mafaufauga papa’ ( MF&F 9:8–9).
Na aoao mai ma le atamai Elder Dallin H. Oaks e faapea “e ono i ai [i se tagata] se manao malosi ina ia taitaia e le Agaga o le Alii peitai … e tuuina atu ma le le poto lena manao i le tulaga o le manao ina ia tautaitai i mea uma. O se manao ia taita’ia e le Alii o se malosiaga, peitai e manaomia ona o faatasi ma se malamalama, e tuu mai e lo tatou Tama Faalelagi le tele o faaiuga mo a tatou lava filifiliga faaletagata. …
“E tatau ona tatou suesueina mea i o tatou mafaufau, e faaaoga ai le mana e iloilo ai lea na tuu e lo tatou Foafoa i totonu o i tatou. Ona tatou tatalo lea mo le taitaiga ma galueaiina ai pe a tatou maua. Afai tatou te le mauaina se taitaiga, e tatau ona tatou gaoioi e tusa ma la tatou faamasinoga aupito sili. O tagata e tauanau pea le sailia o le taitaiga faafaaaliga i mataupu e lei filifilia e le Alii e taitai ai i tatou, atonu o le a fatuina se tali mai o latou lava moomooga faivavale, pe atonu foi latou te mauaina se tali mai ala o se faaaliga sese.” 5
Na aoao mai ma le poto Peresitene Boyd K. Packer: “E le mafai ona e fai faamalosia ni mea faaleagaga. O upu e pei o le fai faamalosi, uunai malosi, faasa, mamafa, poloai, e le faamatalaina ai o tatou avanoa ma le Agaga. E le mafai ona e faia faamalosi le Agaga e tali atu e faapei ona le mafai ona e faia faamalosi se fatupi e totogo mai, po o se fuamoa ia fofoa a o lei oo i le taimi. E mafai ona e fatuina se siosiomaga e faatupuina ai, faafailele, ma puipuia; ae e le mafai ona e faia faamalosi pe uunai malosi; e tatau ona e faatalitali i lona tuputupu a’e.” 6
“Mu o le loto i totonu,” o le fasifuaitau mai le Mataupu Faavae ma Feagaiga vaega e 9. E tusa ai ma lenei mu o le loto i totonu, ma i le avea ai ma se peresitene o le misiona ua taliu mai, sa valaauina au e galue i se komiti faatasi ma isi peresitene ua taliu mai foi, e sue ni auala e faaleleia atili ai le talaiga. Na tuuina atu se fautuaga e fesoasoani ai i faifeautalai ia latou iloa le mu o le loto i totonu, e pei ona aoao mai e leMataupu Faavae ma Feagaiga 9:7–9. Sa faasoa mai e le taitaifono o le komiti, o se tasi o le Korama Muamua o Fitugafulu ma o se tasi foi na avea muamua ma peresitene o le misiona, sona aafiaga na i ai ma se tasi o le Korama a le Toasefululua sa malaga taamilo i lana misiona. I le taimi o le maimoaga, sa aoao atu ai e lenei peresitene maoae o le misiona fuaiupu nei e tolu.
Ina ua maea le fonotaga ma a o malaga atu i le isi, sa ta’u atu e le uso o le Toasefululua e faapea, i ona tausaga o lona poto masani na ia maua ai tagata o au paia sa lagona ua toilalo i le sailia o faaaliga e ala i le mu o le loto i totonu, tusa lava foi pe uma le mau anapogi ma tatalo. Latou te lei malamalama o le mu o le loto i totonu, e le faiā ma le mu o kalorī i le tino, ae o se fua o lagona—o le filemu i le mafaufau ma lagona i le loto lea na ta’ua muamua.
E toatele atonu e manatua le au liliu mai i le Tusi a Mamona o ē na “papatisoina i le afi ma le Agaga Paia, ae sa latou le iloaina” (3 Nifae 9:20).
I se faaaliga ia Ailama Samita, tatou te maua ai ni auala se fa e iloa ai pe faapefea ona taitai i tatou e le Agaga: “Ia tuu atu lou faatuatuaga i le Agaga lena lea na te taitai [1] ia fai mea lelei —ioe, [2] ia fai mea sa’o, [3] ia savali ma le lotomaulalo [ma le 4] ia faamasino ma le amiotonu; ma o lo’u Agaga lea” (MF&F 11:12).
Na saunoa Peresitene Gordon B. Hinckley; “Pe faapefea ona tatou iloa mea a le Agaga? Pe faapefea ona tatou iloa pe mai i le Atua? E ala i ona fua. Afai e tau atu ai i le tuputupu ae ma le atinaega, afai e tau atu i le faatuatua ma le molimau, afai e tau atu i se ala e sili atu o le faia o mea, afai e tau atu i le amioatua, o lona uiga e mai i le Atua. Afai e olopalaina ai i tatou, afai e avatu ai i tatou i le pogisa, afai e faafememea’i ai i tatou ma faapopoleina ai, afai e tau atu i le le faamaoni, o lona uiga e mai i le tiapolo.”7
O le isi: Atonu e tumu pea le mafaufau i se mataupu pe mamafa pea i ou luga. O le upumoni lenei mai le tusi a Iosefa Samita e uiga i le papatisoga mo e ua maliliu, o se tasi lea auala e tulei mai ai le Agaga: “E peiseai ua i ai pea lena mataupu i lo’u mafaufau ma uuna’i malosi mai e sili atu i o’u lagona” (MF&F 128:1). O le i ai pea o uunaiga e uunai mai seia tatou faatinoina, e moni lava ma e paia.
A o ou pulefaamalumalu ai i le misiona a Cali Kolomupia, sa ou suesue i tusitusiga paia i se tasi po, i le te’a ai o le 10. Na oo mai se manatu i lo’u mafaufau e telefoni i se faifeautalai. E lei leva ona ou faatalanoaina o ia, ae sa ou iloa ai o loo feagai o ia ma ni luitau, ma sa ou faataatia ese lea manatu. Na toe oo mai le uunaiga, ma sa ou faaaogaina lea lava mafuaaga, ma toe tuu ese atu ai foi. Na toe oo mai faatolu ma na iu ina ou iloaina le uunaiga i le mea ua tupu, ma sa ou vili loa ia te ia. O la sa moe lana soa sa tali mai. Sa ou fai atu ou te fia talanoa i le faifeautalai sa uunaia au e valaau i ai. Sa fai mai o ia, e le o i ai o ia i lona moega.
“Tuu i lalo le telefoni ae alu e sue ane o ia,” sa ou fai atu ai.
Na maua atu o ia i le poletito o talanoa i se tamaitai talavou na siitia atu i lena aso. Sa siitia faifeautalai i se fale fou i le aso na sosoo ai.
I le faaiuga, ou te sii maia se aafiaga matagofie ma se fautuaga poto mai ia Peresitene Uilifoti Uitilafi. I ana faigamalaga, sa ia lipotia mai ai le faaali atu ia te ia o Iosefa Samita, Polika Iaga, ma isi uluai taitai o le Ekalesia. I se tasi taimi, na faaali atu ai Polika Iaga (o lē ua tolu tausaga talu ona maliu), ia te ia: “Ina ua ma taunuu i le mea sa ma o i ai, … sa ou fesili atu ia Peresitene Iaga pe mafai ona ia talai mai ia i matou. Na ia fai mai, ‘E leai, ua uma la’u molimau i le tino. O le a ou le toe talanoa atu lava i nei tagata.’ ‘Peitai,’ na ia fai mai ai, ‘ua ou sau e vaai oe; ua ou sau e puipui oe, ma vaavaai po o a mea a tagata o fai.’ Ona, ia fai mai lea, ‘ou te manao ia e aoao atu i tagata—ma ou te manao ia te oe ia e mulimuli ai i lenei fautuaga—e tatau ona latou galulue malosi ma ia ola ina ia maua le Agaga Paia, aua a aunoa ma lena, e le mafai ona outou fauina le malo; a aunoa ma le Agaga o le Atua e lamatia outou e savavali i le pogisa, ma le matautia o le toilalo e faataunuu o outou valaauga o ni aposetolo ma toeaina i le ekalesia ma le malo o le Atua.’”8
Ou te tatalo ma le lotomaulalo o le a outou matua mananao ma le faamaoni ia agavaa mo le meaalofa lē mafaamatalaina a le Agaga Paia, ina ia mafai ona outou iloaina Ana uunaiga, ina ia outou “filemu ma iloa” (MF&F 101:16) le Tama ma le Alo e ala i le Agaga Paia, ma o le a outou faaali atu lo outou agaga faafetai mo Ia ma Lana taitaiga, aua o le faaali atu o le agaga faafetai e atili valaaulia ai le Agaga.
E ala i le meaalofa lē mafaamatalaina a le Agaga Paia, ua ou iloa ai o Iosefa Samita o le perofeta o le Toefuataiga ma o le Tusi a Mamona o le maa ‘au’au o la tatou tapuaiga. Ou te iloa o loo soifua le Tama ma le Alo. O loo soifua moni i Laua. O le Agaga Paia e molimauina upumoni uma. Na te faapaia, ma e Na te aoao mai. O loo taitaiina i tatou i ona po nei e perofeta soifua, tagatavaai, ma talifaaaliga, o Aposetolo moni a le Alii o Iesu Keriso. O nei tamalii e toa 15 o loo taialaina e le meaalofa lē mafaamatalaina a le Agaga Paia. I le suafa o Iesu Keriso, amene.
© 2012 Puletaofia e le Intellectual Reserve, Inc.Ua taofia aia tatau uma. Faamaonia le faa-Peretania: 12/11. Faamaonia le faaliliuga: 12/11. Faaliliuga o leThe Unspeakable Gift of the Holy Ghost. Samoan. PD50038517 890
Faaali Mau Faasino
-
1.
Manuscript History of Brigham Young, 1846–1847, tuuf. Elden J. Watson (1971), 529–30.
-
2.
Brigham Young, Deseret News, 9 Fep., 1854, 4.
-
3.
Taiala i Tusitusiga Paia, “Talalelei,” scriptures.lds.org.
-
4.
Tagai i le David O. McKay, Gospel Ideals (1953), 525–26.
-
5.
Dallin H. Oaks, “Our Strengths Can Become Our Downfall,” Ensign, Oke. 1994, 13–14.
-
6.
Boyd K. Packer, “The Candle of the Lord,” Ensign, Ian. 1983, –53.
-
7.
Gordon B. Hinckley, “Inspirational Thoughts,” Ensign, Iulai 1998, 5.
-
8.
Wilford Woodruff, i Aoaoga a Peresitene o le Ekalesia: Wilford Woodruff (2004), 122.


c: text/html

text:
O le a lea Ala Roma e taunu’u i le faaolataga?
Fesili: O le a lea Ala Roma e taunu’u i le faaolataga?
Tali: O le Ala Roma o ni fuaiupu o loo tusia i le Tusi a Roma, ma o se isi lea auala e malamalama gofie ai le tagata i le faaolataga. O se metotia faigofie ma le mata'utia o loo ‘oto’otoina mai ai le mafua’aga e mana'omia ai le faaolataga, o le ala na saunia e le Atua mo le faaolataga, o le ala tatou te maua ai le faaolataga, atoa ma mea uma e maua e i latou ua taunu'u i le faaolataga.
O le Roma 3:23 o le fuaiupu muamua lea o le Ala Roma e faapea, "Aua ua agasala tagata uma lava, ma ua le oo i le viiga mai le Atua." Ua agasala tagata uma lava. O mea tatou te faia, e le o fiafia mai iai le Atua. E leai lava se tasi e sao sana amio. O loo tusia foi i le Roma 3:10-18 se faaata manino o le agasala i o tatou olaga. O loo a'oa'o mai e le fuaiupu e lua o le Ala Roma le totogi o a tatou agasala, Roma 6:23 -- "Aua o le oti o le totogi lea o le agasala; a o le ola e faavavau, o le mea foaifuaina mai lea e le Atua, i lo tatou Alii o Keriso Iesu." Ua oti le tagata ona o le totogi lava lea o le agasala. E le gata i le oti o le tino, ae oti fo'i ma le agaga!
O le fuaiupu e tolu o le Ala Roma o lo'o maua i le vaega mulimuli o le Roma 6:23, "...a o le ola e faavavau, o le mea foaifuaina mai lea e le Atua, i lo tatou Alii o Keriso Iesu." O loo molimau foi le Roma 5:8: "A ua faaalitinoina mai e le Atua lona lava alofa ia te i tatou, ina ua maliu Keriso ma sui o i tatou, a o tatou agasala pea." O Iesu Keriso na maliu mo i tatou! O Lona maliu foi na togiolaina ai i tatou mai le agasala. O le toe tu mai o Iesu ua faamaonia ai le talileleia e le Atua o Lona maliu, e totogi ai le tau o a tatou agasala uma.
O le tusi e fa o le Ala Roma lea ua tatou taunu'u iai e maua i le Roma 10:9, "Afai e te ta'utino i lou gutu i le Alii o Iesu, ma talitonu i lou loto ua toe faatuina mai o Ia e le Atua nai e ua oti, e faaolaina ai oe." Taluai ona ua maliu Iesu e sui a'i i tatou, na o le tatou talitonu lava ia te Ia, ma talia Lona maliu o le totogi lea o a tatou agasala -- ona faaolaina ai lea o i tatou! Ua toe fai mai le Roma 10:13, "Aua e faaolaina i latou uma o e valaau i le suafa o le Alii." Ua maliu Iesu e totogi ai le tau o a tatou agasala ma ua Ia laveaiina i tatou mai le oti e faavavau. O le Faaolataga, o le faamagaloina o a tatou agasala, ua maua ai e i tatou le avanoa tau ina talitonu ia Iesu Keriso ma avea o Ia e fai ma Alii Faaola.
O le vaega mulimuli o le Ala Roma o le taunuuga lea o le faaolataga. O se feau matagofie tele o loo aumaia i le Roma 5:1, "O lenei, ua ta'uamiotonuina i tatou i le faatuatua, o lea ua tatou lelei ai ma le Atua, ona o lo tatou Alii o Iesu Keriso." E ala ia Iesu Keriso ua tatou maua ai se mafutaga o le filemu ma le Atua. O loo a'oa'o mai le Roma 8:1, "O lenei, ua leai se faasala i e o ia Keriso Iesu." Ona o le maliu o Iesu mo i tatou, ua le toe iai lava se faasalaga mo a tatou agasala. Ae o le mea mulimuli, o loo tusia i le Roma 8:38-39 se folafolaga taua lava mai le Atua, "Aua ua ou mautinoa, e le mafaia e le oti, po o le ola, po o agelu, po o alii, po o e malolosi, po o mea i nei ona po, po o mea atali, po o le maualuga, po o le loloto, po o se tasi mea na faia, e le mafaia e ia mea ona faateaeseina mai i tatou i le alofa o le Atua, o loo ia Keriso Iesu lo tatou Alii."
E te fia mulimuli ea i le Ala Roma e te taunu'u ai i le faaolataga? Afai o lea, faaaoga le tatalo faigofie lea e te talanoa ai ma le Atua. O lau ta'utinoga lava lea i le Atua o le 'a tuuina atu lou faamoemoe atoa ia Iesu Keriso mo Lana faaolataga. E le o ni upu e faaolaina ai oe. Ua na o lou faatuatua ia Iesu Keriso e ala mai ai lou faaolataga. "Le Atua, ua ou iloa nei ua ou agasala ia te Oe; ua tatau lava ona ou oti ona o a'u agasala. Ae ua avea e Iesu Keriso lo'u faasalaga ina ia ou magalo e ala i lo'u faatuatua ia te Ia. Ona o Lou fesoasoani mai, ua mafai ai ona ou fulitua nei i a'u agasala ae talitonu ia te Oe mo lo'u faaolataga. Faafetai mo lou alofa tunoa ma le faamagaloina o a'u -- o le mea alofa lea o le ola e faavavau! Amene!
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
O le a lea Ala Roma e taunu’u i le faaolataga?

robotstxt: allowed

filter: keep


text:
Aoao Tetele O Le Itumalo
Afio le afio o ali'i
Afio afioaga i ali'i Fa'atui
Mamalu mai To'oto'o o le Faleula
Ma upu ia te oe le Manu'a Tele
OLOSEGA
Afio mai Tuiolosega ma lau malelega
Susu mai lou Usoali'i (Seumaala, Tuipolo ma Vo'a)
Susu mai le nofo ao (Tagaloa, Ena ma Tivao)
Maliu mai oulua to'oto'o (Malemo ma Malaepule)
Mamalu mai oulua le Toga, o lau toga Ape ma lou to'oto'o o Niuatoa ma upu ia te oe le Olosega
FALEASAO
Afio mai Aso'au o oe o le to'oto'o alii
Susu mai alii o le gafa (Vaitautolu, Ma'o, Liva, Seigafo, Ti'a, Tuisalia ma Ta'ita'i)
Maliu mai le fetalaiga ia te oe le Faleasao
Malaefono: Malae
Maota o Alii: Aso'au=Poulima
Igoa Ipu a Alii: Aso'au=Lagitafa faaifo malo tu, aumaia Mua'au tau
Sa'o Tamaitai: Aso'au= 1. Tapualeeleele 2. Lagitafa
Sa'o Aumaga: Tupua Igoa ipu=Lalagofaatasi
Toga: 1. Alava tualua 2. Matu mai vai
Lagi: Lagi i fa'alupega
TA'U
Afio le Tuimanu'a, o le la'au na amotasi
Susu mai Fa'atuiolemotu(Sotoa ma Lefiti)
Susu mai Sotoa, o ia o le Vaimagalo, o le tama a le malo
Susu mai Suafa o Lefiti, ma le pupualii(Moliga, Nua, ma Leasau)
Mamalu mai le fetalaiga ia te outou to'oto'o o le Faleula tau tagata
Alala foi upu ia te oe le Faletolu
(Malaefono, Maota, Igoa Ipu o Ali'i...etc o lo'o avanoa pe'a e fia iloa)
SILI
Susu mai Laolagi
Susu mai Usoalii
Mamalu mai oulua Suafanuu (Muasau ma Alega)
Mamalu mai le fetalaiga ia te oe le to'oto'o (Lolo)
Sosopo maia e matutua i le nu'u, ma upu ia te oe le Sili
FITIUTA
Afio mai lau afioga Galea'i, o le na mua i ao,
O le vaimagalo, o le tama'ita'i o le ao, o le se'etalaluma,
O le ilamutu o puapuaga
Susu mai le Faleifa, lau susuga Tufele, o le alofi o Amoa, Pomele,
Tau'ili'ili ma Moaali'itele.
Susu mai Maopu (Tei, Paopao, Nunu, ma Ale)
Maliu mai Suafanu'u, o Sa Matuafaiga o e na ulua'i tu'ia upu o le maota (Filiupu, Logoa'i, Ve'e ma Ale)
Susu mai Usoali'i (ali'i uma o le nu'u)
Maliu mai le fetalaiga i to'oto'o, o le Fale'ula tauaitu (La'apui, Sega, Ta'aga ma Laie~)
Mamalu mai le Folasa ma le aumaga paia.
OFU
Afio mai Misa'alefua
Susu mai Tamafa'alagia (Faoa ma Sai)
Susu mai Usoali'i (Tuiofu, Foisia ma Muasau)
Maliu mai oulua To'oto'o (Valega ma Le'i)
Ma upu ia te oe le Ofu.


text:
O SE TA'ALOGA MATAGOFIE TELE: I LE VA MOSI'ULA MA LE PISISAMI
I se ta'aloga matagofie na tausinio uma ai o 'au e lua mai i afio’aga Masefau ma Vaitogi i tapua’iga i o laua tamali'i fa'apea le 'au fai upu i totonu o nei afio’aga, ma le mamalu o lea nu'u ma lea nu'u ae maise le talimau mai o Fa'afeagaiga e tu'i mai i maota i alalafaga uma e lua.
E fai atu o nei afio’aga ua masani ma ua leva ona tupulaga i lenei fa’agatama o le kirikiti fa'a-Samoa, e le mafai lava ona o fua se latou 'au si'i i se ta'aloga, ae aunoa ma se tapua’iga.
Lea la ua tali fa'aaliali mai fo'i tama ta'aalo i a latou tapua’iga i se ta'aloga e manaia ma lelei, na alo atu i ai tama fanau a nei alalafaga.
Sa muamua ona tata le 'au a le Mosi'ula, ma sa manaia i le alo atu i le pate, ae fai fo'i si fa'afeufeu mai o le talitua’a a le Pisisami latou ia.
Po'o o le a lava le lelei o ta a se 'au a le Mosi'ula ae lelei foi le faiga a le Pisisami latou ia, i le vave sui mai o latou fa'ate'a, pe a tau taia i se tama ta, e avea lena ma mea e mate gata ai e le tama ta gaioiga, po'o masau lea o le a sau ai lea te'a.
E le taumate le mafaufauga a le tama ta i lena taimi, 'talosia lava ae masau mai, aua o le vaisu lava lena o le te'a ae masau'. A le o lena, e fa'apea i lona mafaufau, 'lemu, ai e leai e masau, e lemu mai nei, masau mai, oi e leai e masani ona lemu…' e o'o mai le te'a o la e le'i mautu lava sona loto.
O le mea e maua, e o'o mai lava te'a patatu i le 'olo, o lea e tau fai finau lava le 'masau ma le lemu' fa'ato'a iloa lava ina ua fano mai o le latou nu'u, 'aua la, makua'i e ka kele a, a'e ka mai i o i le kakou malae e leiloloa uma ai polo.'
A leai lena e pe loa, sau punou mai lava i lalo i le malae kirikiti fa'atoa ea lava i luga pe a fono atu i ai se i si tamaititi, pe na’o le 5 tausaga le matua, 'Iiiiiisah…' tilotilo atu loa i ai, 'Aumai se u fa'amolemole.'
Na tata le 'au a le Mosi'ula, maua lelei le 68 o 'ai ae atoa fo'i o latou pe e 19, ona o le lelei talitua’a i le taimi mulimuli o le tataga a le Mosi'ula, na maua ai le 68 o 'ai.
Ana lelei mai totonu o le malae i a’u tama na i ai, semanu e le maua le 60 'ai a le Mosi'ula.
Ia o le faiga lava lea o lenei ta'aloga, e moni lava o le polo e lapotopoto, e fa’amata e faigofie i le tatou va’ai, ae leaga o le polo e le maualuga, lona uiga la e ta'avili fo'i.
Le itua’iga polo la na e te fa'atamatama loa i ai i lau sapo, o lona uiga e fa'amataga ‘oe e le polo lena.
I le tamua e le'i manuia le latou tataga, i le Afioga i le Patele, Asalemo fa'apea lana soa, o Loia, na o le lua 'ai na maua i le sausaunoaga a Patele.
Fa'ato'a maua 'ai ina ua uma le pe lona fa, ina ua tu mai si tama o Larry lea na ona mauaina 'ai e 11, soso'o mai ai ma Tommy lea fo'i na maua ona 'ai e 14.
Ia sau Duane ona maua le pe lona fitu, e feoloolo ma lana taumafaiga, e maua ona 'ai e 8, soso'o mai i ai ma Talofa, e 6 ona 'ai ia ma si tama o Silllo lea na mauaina 'ai e 4. Ia ma si tama o Vaitogi lea na maua ona 'ai e 8.
E to’atele le 'au fuamoa, ae ou te musu e ta'u ne’i fai fo'i ma e pisa ai, ae sili lena e iloa na’o oe le tou tapuaiga.
E tusa e 51 'ai ia na maua i nai tama ia e toa 7, ao le toatele lava e tai-1 tai-2 po'o tai-3 ai na maua mai ai, ia e lelei fo'i fa'ate'a o le isi 'au ia, e tau su'e atu lava le pa’uuga e pe ai le isi tagata ta.
Na maua lelei o latou 'ai e 68 ae mae’a loa ma le tataga o le latou 'au, ae sauni e talitua’a ae alo le Pisisami i le latou pate.
E fa'aletonu fo'i le tamua a le Pisisami latou ia, i laua tula'i mai fo'i i le pate, fa'atoa maua lava ni 'ai ina ua ta Ma'ape lea na 7 ona 'ai, fa'asolosolo atu ia Marcus, lea na taofia pe.
Na maua 'ai e 11 a Marcus, toe soso'o atu ai ma Angelo a le fa'aolatotoga lea a le Pisisami, lea maua ona 'ai e 21, ae sa maua fo'i 'ai e 4 a si tama o Logomau i le sefulu lea ma muamua.
Tatou ta'aloga la ua toeititi lava a fa'avaivai le 'au a le 'Mosi', ina ua fitu pe, ae ua maua 'ai 45, lona uiga toe 21 'aii ae toe 12 pe la e i lalo.
Ma le vaai tau o le 'au matamata, o le mea malosi lava le toe ola mai o le talitua’a ma fa'ate'a a le 'Mosi', na o le misi lava o le ta, 'olo, mane'e i luga e fa'apea lava e iloa se mea e le polo pe'a sapo nei e le talitua-a.
Ia o na fai mai lava lea o le finauga i le toe 3 pe ae toe 6 'ai la e tuli e le Pisi.
Maua le pe totoe ai le toe lua pe, ae o le mea fo'i ua toe 4 'ai, toe maua le isi pe totoe ai le masaga ma le la tama, ae toe 2 'ai la e totoe.
Na maua le pe toe loa o le masaga ma lua 'ai, na ta i tai i le sami, ma tutusa loa le ta'aloga i le 68 'ai, ua matua susu lava vae a tama ta, ao o le mea latou ia, e pei o mata o 'aeto' mata a le talitua-a.
Ia ona te'a maii lava o le te'a mulimuli lena e le fa'ate'a, misi le ta ua fa'apea ai ua i le sami polo, ma le fa'alogo atu ua patatu mai i le 'olo.
O se ta'aloga manaia ia i le maimoa, e fai o 'au lelei uma nei i lenei tausaga, ae mau pea o le fa'atuatua o le isi tama ta'alo i le isi tama ta'alo.
Ua toeititi ona tatou fa'amavae atu lea i le liki kirikiti, ae lago lona 'Aafia i si ona vao', e momoli atu le fa'afetai o le tagata faitau Nusipepa i le tatou kamupani lea e fai lava ma a tatou paaga lelei, i le auina atu lea o tala i le kirikiti i lea tausaga ma lea tausaga.
E maua lou fa'amanuiga e aumai e le Atua, i lenei auaunaga mo le atunu'u i tausaga uma, fa'amalo atu i le Afioaga i le Faipule ia Toatasi Archie Solia'i ma lou 'au faigaluega.
Le kamupani ua lauiloa i le Teritori nei, GHC Reid ma le pia o Samoa, o le Vailima.


text:
Ona o Ia, lo tatou Faaola o Iesu Keriso, o le a mafai ai i se aso ona tofatumoanaina i se atoatoaga o le olioli na lagona o le faavauvau, tuuatoatasi, ma le faanoanoa.
A o auauna atu o ni faifeautalai talavou i Chile, sa ma feiloai atu ma lau soa i se aiga e toafitu i le paranesi. O le tina e auai i vaiaso uma ma lana fanau toalima. Sa ma manatu ua leva ona avea i latou ma ni tagata o le Ekalesia. Ina ua mavae ni vaiaso, sa ma iloa ai e lei papatiso i latou.
Sa ma faafesootaia vave le aiga ma talosagaina pe mafai ona ma o atu i lo latou fale e aoao i latou. E lei fia manao le tama e aoao e uiga i le talalelei peitai na te lei taofia lo ma aoaoina o lona aiga.
Na televave le aoaoina o lesona a Tuafafine Ramirez. Sa ia naunau lava e aoao uma ia aoaoga faavae lea sa ma aoaoina atu. I se tasi po a o matou talanoa i le papatisoina o pepe, sa ma aoao atu o tamaiti laiti e le agasala ma e le manaomia ona papatisoina. Sa ma valaauliaina o ia e faitau i le tusi a Moronae:
“Faauta ou te fai atu ia te outou o le mea lenei ia outou aoao atu—o le salamo ma le papatisoga ia i latou o e ua tali atu ma mafai ona faia le agasala; ioe, aoao atu i matua e tatau ona latou salamo ma papatisoina, ma faalotomaualalalo i latou lava e pei o a latou fanau laiti, ma o le a faaolaina ai i latou uma faatasi ma a latou fanau laiti.
“Ma e le manaomia e a latou fanau laiti se salamo, po o le papatisoga. Faauta, o le papatisoga ua mo le salamo i le faataunuuina o poloaiga mo le faamagaloina o agasala.
“Ae o fanau laiti ua ola ia Keriso, mai lava i le faavaega o le lalolagi; afai ua le faapea, o le Atua o se Atua faaauau, ma o se Atua feliuliuai foi, ma o se ua faailoga tagata; ona o le ā le toatele o fanau laiti ua feoti e aunoa ma le papatisoga!”1
Ina ua uma ona faitauina lenei mau, sa amata ona masusu ia Tuafafine Ramirez. Sa ma lē mautonu ma la’u soa. Sa ou fesili atu, “Tuafafine Ramirez, na i ai se mea na ma fai atu ai pe na ma faia ua faatiga ai ia te oe?”
Na ia fai mai, “Oi, leai, Elder, e leai se mea ua lua sese ai. I le ono tausaga ua mavae sa i ai sa’u pepe tama. Sa oti o ia ae lei papatisoina. Sa ta’u mai e le matou faifeau talu ai e lei papatisoina o ia o lea o le a alu ai o ia i le nofoaga mo tagata e lei papatisoina mo le faavavau atoa. Mo le ono tausaga o loo ou tauaveina pea lena tiga ma le tausalaina. Ina ua uma ona faitauina lenei mau, ua ou iloa ai e ala mai i le mana o le Agaga Paia e moni lenei mea. Ua lagona le aveesea o se avega mamafa mai ia te au, ma o loimata ia o le olioli.”
Sa faamanatu mai ai ia te au ia aoaoga a le Perofeta o Iosefa Samita, lea na aoaoina ai lenei aoaoga faavae faamafanafana: “E aveeseina e le Alii le toatele e oo lava i le fanau laiti, ina ia latou o ese ai mai le losilosivale o tagata, ma faanoanoaga ma leaga o lenei lalolagi; e mama tele i latou, matagofie tele, e soifua ae i le lalolagi; o le mea lea, afai e manatunatu i ai ma le sa’o, o le a leai se faavauvau ae o le a i ai le mafuaaga e fiafia ai ona o le a aveeseina mai i latou mai le leaga, ma o le a le toe umi ona tatou toe faatasi lea ma i latou.”2
Ina ua mavae le ono tausaga o mafatia ai i le faanoanoa ma le tiga ua tau le gafatiaina, ua toe faaalia mai le aoaoga faavae moni, e ala mai i se Tama o i le Lagi alofa e ala mai i se perofeta soifua, ma ua aumai ai se filemu matagofie i lenei fafine mafatia. E le tau ta’u atua, ae o Tuafafine Ramirez ma lana fanau e valu tausaga ma matutua atu na papatisoina.
Ou te manatua lou tusi atu i lou aiga ma faailoa atu le agaga faafetai sa ou lagonaina i lou loto mo le iloaina o lenei mea ma le tele o isi upumoni ia ua manino ma sili ona pele o le talalelei toefuataiina a Iesu Keriso. Ou te lei mafaufauina lava o le a aafia au i lenei mataupu faavae moni matagofie i tausaga i le lumanai ma ua avea ma a’u pulu pāsama i Kiliata.
Ou te fia talanoa atu ia i latou o e ua toesea se tamaitiiti ma sa fesili faapea, “Aisea ua tupu ai ia te au?” pe atonu foi ua fesiligia lou lava faatuatua e se Tama o i le Lagi alofa. O la’u tatalo e ala i le mana o le Agaga Paia, atonu o le a ou aumaia sina vaega o le faamoemoe, o le filemu, ma le malamalama. O lou naunautaiga ina ia avea ma se meafaigaluega i le aumaia o se toefuataiga o lou faatuatua i lo tatou Tama o i le Lagi alofa o lē silafia mea uma ma faatagaina i tatou e tofo i luitau ina ia mafai ai ona tatou iloa ma alolofa atu ia te Ia ma malamalama ai, a aunoa ma Ia o i tatou o ni mea noa.
I le aso 4 o Fepuari o le 1990, sa fanau ai le ma tama tama lona tolu ma o le lona ono lea o le ma fanau. Sa ma faaigoaina o ia ia Tyson. O ia o se tamaitiiti aulelei, ma sa faafeiloaia o ia i totonu o le aiga i le alofa ma lima mafola. Sa femitai ona uso ma tuafafine ia te ia. Sa matou mafaufau uma lava o ia o se tamaitiiti matua atoatoa lava ua fanau mai.
Ina ua valu masina le matua o Tyson, sa ia foloina se fasi penisina sa na mauaina i luga o le kapeta. Na mau le penisina i le faai o Tyson, ma sa le manava. Sa aumai Tyson e lona uso matua i le fogafale aluga, ma ee ma le le mautonu, “Ua le manava le pepe, ua le manava le pepe.” Sa matou faia le CPR ma valaau i le 911.
Na taunuu ia fomai fesoasoani ma ave faatopetope ia Tyson i le falemai. I totonu o le potu faatalitali, sa faaauau ai le ma tatalo faatauanau ma aioi atu i le Atua mo se vavega. Ina ua mavae se taimi umi lava, sa sau le fomai i totonu o le potu ma fai mai, “Ou te faamalie atu. Ua leai se isi mea e mafai ona matou faia. Faaaoga uma lava le taimi lua te manaomiaina.” Ona ia aluese atu lea.
Ina ua ma ulu atu i le potu sa taoto ai Tyson, sa ma vaaia le ma tamai afifi o le olioli ua aveesea le ola. Sa foliga mai sa i ai se susulu faaselesitila o siomia ai si ona tino laitiiti. Sa matuai susulu ma mamā a’ia’i o ia.
Ma i lena lava taimi sa foliga mai ai ua leai se faamoemoega o o maua olaga. E faapefea ona ma toe foi ma faamatala atu i isi tamaiti e le toe foi atu Tyson i le fale?
O le a ou talanoa atu ia te au lava ia ao ou faamatalaina le vaega o totoe o lenei aafiaga. Sa ma aafia uma faatasi ma si o’u toalua pele i lenei luitau, peitai e le mafai ona ou faamatalaina ni lagona o se tina ma ou te le taumafai lava e fai.
E le mafai ona faamatalaina ni lagona eseese sa ou lagonaina i lena taimi o lou olaga. O le tele o le taimi sa ou faapea ai o loo fai sau miti leaga ma e toeitiiti lava ou ala i luga ma o le a aluese atu lenei miti leaga. Ou te le moe i le tele o po. E tele ina ou fealuai i le po mai lea potu i le isi, ma faamautinoa o loo saogalemu uma isi a ma fanau.
O lagona o le tausalaina sa puapuagatia ai lou agaga. Sa ou lagona le tausalaina. Sa ou lagona le tuuaia. O au o lona tama; sa tatau ona ou faia nisi mea e puipuia ai o ia. Pe ana faapea sa ou faia lenei ma lena. O nisi taimi e oo mai lava i lenei taimi, ua 22 tausaga ua mavae, a amata ona oo mai na lagona i lou loto, e manaomia lava lou aveesea faavave atu aua e faalotovaivai tagata.
Pe a ma se masina talu ona oti Tyson, sa faia ai sau faatalanoaga ma Elder Dean L. Larsen. Na ia faaaluina se taimi e faalogologo ai ia te au, ma ou te faafetai ai pea ia te ia mo ana fautuaga ma lona alofa. Na ia fai mai, “Ou te manatu e le finagalo le Alii e te tuuaia oe lava i le oti o lou atalii laitiiti.” Sa ou lagonaina le alofa o lou Tama Faalelagi e ala mai i se tasi o ana ipu ua filifilia.
Ae peitai, e faaauau pea ona oo mai manatu faatiga i lou mafaufau, ma amata ona ou lagonaina le ita. E le fetaui lenei mea! E faapefea ona faia e le Atua lenei mea ia te au? Aisea ua tupu ai ia te au? O le a se mea na ou faia ua oo ai lenei mea ia te au? Sa ou lagonaina foi lou ita i tagata o loo taumafai e faamafanafanaina i matou. Ou te manatua le fai mai o au uo, “Ou te malamalama i ou lagona.” Ona ou mafaufau faapea lea ia te au lava ia, “E te le iloa pe faapei ou lagona. Na o le tuu pea ia o au.” Na vave ona ou iloaina o le alofa faapitoa mo oe lava ia e mafai foi ona faavaivai tagata. Sa ou lagona le matamuli i le i ai o ni ou mafaufauga le lelei e uiga i uo pele o e na taumafai e fesoasoani mai.
Ao lagonaina le lofituina o au i le tausalaina, ita, ma le alofa faapito ia te au lava ia, sa ou tatalo ai ina ia i ai se suiga i lou loto. Na aumai e le Alii se loto fou mo au, e ala mai i ni aafiaga patino ma le paia, ma e tusa lava pe o tuuatoatasi ma tiga pea lava, ae ua suia lau vaaiga atoa. Sa tuuina mai ina ia ou iloa e lei toesea mai ia te au, ae o loo i ai se faamanuiaga sili o loo faatalitali mai mo au pe afai e faamaonia lou agavaa.
Na amata ona suia lou olaga, ma sa mafai ona ou tulimatai atu ma le faamoemoe, nai lo le toe tilotilo i tua ma le faanoanoa. Ou te molimau atu o lenei olaga e le o le iuga lea. E moni le lalolagi o agaga. E moni ia aoaoga a perofeta e uiga i le olaga pe a mavae le oti. O lenei olaga ua na o se laasaga le tumau i le agai i luma i la tatou malaga toe foi atu i lo tatou Tama Faalelagi.
O loo avea pea ia Tyson o se vaega matuai taua lava o lo matou aiga. I le aluga o tausaga o se mea matagofie le vaaia o le alofa mutimutivale ma le agalelei o se Tama oi le Lagi alofa, o le ua faatagaina lo matou aiga ina ia lagonaina i se auala manino ia aafiaga o Tyson. Ou te molimau atu ua manifinifi lava le veli. O na lagona o le tuuto, alofa, ma le iunite faaleaiga e le gata pe a tuua e e pele ia i tatou lenei olaga; peitai, ua faamalolosia ai na lagona.
O nisi taimi o le a fesili mai ai tagata, “O le a le umi na e le toe lagona ai le tiga?” O le mea moni lava, e le aluese atoa lava le tiga seiloga ua tatou toe faatasia ma e pele ia i tatou ua maliliu. O le a ou le mauaina lava se atoatoaga o le olioli seiloga ua matou toe faatasi i le taeao o le Uluai Toetu.
“Aua o le tagata o le agaga. O elemene ua faavavau, ma o le agaga ma le elemene, ua soofaatasi e le matuueseeseina, e mauaina se atoatoaga o le olioli;
“Ma a tuu eseese, e le mafai e le tagata ona maua se atoatoaga o le olioli.”3
Ae peitai i lenei vaitaimi, e pei ona aoao mai le Faaola, e mafai ona tatou agai i luma ma le loto tetele.4
Ua ou iloaina o le tiga matuitui e tau le gafatiaina ae e mafai ona avea ma se mea suamalie pe a tatou liliu atu i lo tatou Tama oi le Lagi ma aioi atu mo Lana faamafanafanaga lea e oo mai e ala mai i Lana fuafuaga; o Lona Alo o, Iesu Keriso; ma Lana Faamafanafanaga, o le Agaga Paia lea.
Oka, o se faamanuiaga matagofie lenei mea i o tatou olaga. Faamata e avea ma se mea faigata pe ana faapea tatou te le lagonaina se faanoanoaga tele pe a oti sa tatou tamaitiiti? Ou te faafetai i lou Tama oi le Lagi ua Ia faatagaina i tatou ina ia loloto ma faavavau lo tatou alofa. Ou te faafetai mo le faavavau o aiga. Ou te faafetai ua Ia toe faaalia mai e ala mai i Ana perofeta soifua le fuafuaga matagofie o le togiolaina.
Ia manatua pe a outou auai atu i se maliu o se e pele ia te outou, le lagona i totonu o lou loto ao outou o ese mai le fanua maliu ma le toe vaai atu i lena pusamaliu tuulafoaia—ma mafaufauina pe o le a nutimomoia lou loto.
Ou te molimau atu ona o Ia, lo tatou Faaola o Iesu Keriso, o le a mafai ai i se aso ona tofatumoanaina i se atoatoaga o le olioli na lagona o le faavauvau, tuuatoatasi, ma le faanoanoa. Ou te molimau atu e mafai ona tatou faalagolago atu ia te Ia faapei o Lana fetalaiga:
“Ou te le tuua outou o matuaoti: ou te sau ia te outou.
“E toe itiiti ona le vaai mai lea o le lalolagi ia te au; a e vaai mai pea outou ia te au: ou te ola a’u o le mea lea e ola ai outou.”5
Ou te molimau atu faapea, e pei ona faamatalaina i le Talai La’u Talalelei, “a o tatou faalagolago atu i le Togiola a Iesu Keriso, e mafai ona Ia fesoasoani ia i tatou ina ia tatou onosaia o tatou faigata, ma’i, ma tiga. E mafai ona faatumulia i tatou i le olioli, filemu, ma le mafanafana. O mea uma e le talafeagai e uiga i le olaga e mafai ona faasa’oina e ala i le Togiola a Iesu Keriso.”6
Ou te molimau atu i lena taeao matagofie o le Uluai Toetu, o le a o mai e pele ia te outou faapea ma au mai o latou tuugamau e pei ona folafola mai e le Alii Lava Ia ma o le a tatou maua le atoatoaga o le olioli. Ona o loo soifua o Ia, o le a tatou ola uma foi faatasi ma i latou. I le suafa o Iesu Keriso, amene.
Faaali Mau Faasino
-
1. Moronae 8:10–12.
-
2. Aoaoga a Peresitene o le Ekalesia: Iosefa Samita (2007), 176.
-
-
4. Tagai Ioane 16:33.
-
5. Ioane 14:18–19.
-
6. Talai La’u Talalelei: O Se Taiala mo le Galuega Faafaifeautalai (2004), 52.


text:
Talosaga loia Tone Pulou fa’a falepuipui o ia 8-10 tausaga
O le taeao ananafi, na folasia ai e le loia a Tone Pulou, i luma o le Fa’amasinoga Maualuga, se talosaga, ina ia fa’asala Pulou i le va o le 8 ma le 10 tausaga, i le to’ese i Tafuna.
O le vaiaso na te’a nei na fa’atulaga e lau ai le fa’asalaga a Pulou, ae peita’i na toe tolopo mai i le aso ananafi, lea na fa’afofoga ai le fa’amasinoga, i se molimau mai i le Sa’o o le aiga o le teineititi o lo o a’afia i lenei mataupu, ma o lea na toe tolopo mai ai le lauina o le fa’asalaga a Pulou, i le taeao nei.
O Pulou o lo o ta’usala i moliaga i lona faiaiga ma se teineititi talavou, ma i’u ai lava ina ma’itaga lenei tama’ita’i. O fa’asalaga mo ia moliaga, e i le va o le 5 ma le 15 tausaga.
I le molimau a le Sa’o o le aiga o le teineititi, le afioga Muagututia Tupusemanuiaaeaualetupusemalaia Muaivasa Tauoa, na ia ta’ua ai e fa’apea, ua talia e lona aiga le ifoga sa faia e matua o Pulou, ma ua maea ona teuteu ma faamatafi le ao pogisa sa ufitia ai aiga e lua ona o lenei faalavelave.
Na fa’amanino e Muagututia, o le ifoga o se tasi lea o tu ma aga maualuga a Samoa e uia e se aiga pe afai ua i ai so latou sese. O le ifoga e pulolou ai tagata o le aiga ua sese i le ietoga i luma o le aiga sa faia faasaga i ai se sese ina ia magalo ai.
Fai mai le molimau, na faalua ona fono lona aiga e aofia ai ma matua o le teineititi na aafia, e uiga i le ifoga ma sa latou faaalia ai lo latou taliaina o le ifoga.
Na fesiligia e le loia a le malo, o Mitzie Folau ia Muagututia, pe na talia e le tamaitai na a’afia, le ifoga. Na tali le molimau, “Na talia e a’u, o lo’u tuafafine, o matua o le teine, o le teine atoa ai ma le matou aiga potopoto.”
Na toe fesili Folau i le molimau pe faamata ua mafua ona ia taliaina le ifoga ina ia faaauau ai le nonofo filemu o aiga e lua i totonu o le nuu, na tali le molimau, o le isi mafuaaga na mafua ai ona talia le ifoga, e le utuva lava le o atu o matua o Pulou ma avatu meaai, lavalava ma tupe e fesoasoani ai i le tausiga o le pepe, ma o iina e iloa ai le alofa moni o matua o Pulou i le tama a le teineitiiti na aafia.
Na toe fesili Folau i le molimau pe na te iloa ua lava le ifoga e magalo ai le sala a Pulou, na tali le molimau, “o lea lava.”
Na taua e le alii loia a Pulou i lana faafinauga e faapea, o le mataupu ua ta’usalaina ai Pulou, e le tasi sona aafiaga, aua e le gata o lea ua aafia le olaga teinemuli o se teineititi 13 tausaga, ae ua i’u lava ina ma’itaga ai o ia ma ia fanauina ai se pepe. Sa ia taua foi le iloa lelei e Pulou o le matuia ma le leaga o le mea sa ia faia.
Fai mai Michael White, o Pulou o se alii faiaoga sa galue malosi i le aoaoina o fanau aoga, peitai sa sese le faaiuga na ia faia ma i’u ina ta’usala ai o ia i le tulafono.
Na faailoa foi e White i le faamasinoga le la talanoaga ma le tina o le teineititi na aafia i lona ofisa i le tolu vaiaso talu ai, lea sa ia talosaga ai ina ia faasala Pulou i le toese mo se taimi umi, ina ia aua ai nei toe mafai ona ia toe fesootai i lana tama na aafia, ona o lo o naunau o ia ma le tama o le aiga e faaauau le aoga a lana tama ma faau’u o ia.
“Sa talosaga mai foi le tina ia te a’u ina ia aua nei toe maua se avanoa e fesootai ai Pulou i lana tama,” o le tala lea a White ma ia talosagaina ai loa le faamasinoga ina ia faasala Pulou i le toese mo le 8 e oo atu i le 10 tausaga, o le taimi lea e tatau ona oo atu i ai ua i’u le aoga a le teineititi na aafia ma maua sona lumana’i lelei.
I le faafinauga a le malo, na talosaga ai le tamaitai loia ia Folau ina ia faasala Pulou i le faasalaga pito i maualuga o loo faatulai mai i le tulafono, (15 tausaga i le toese) ona o le matuia o le gaioiga sa ia faia.
Fai mai Folau, o Pulou o se faiaoga sa tuu atu i ai le avanoa na te aoaoina ai tamaiti aoga ma ua avea ai o ia o se matua i tamaiti aoga e aofia ai ma le teineititi e 13 tausaga na aafia, peitai sa ia faaaoga sese lea malosi ma ia liliu ai i se isi itu ma i’u ina ma’itaga ai lenei teineititi.
Na taua foi e Folau e faapea, o le ifoga lea na talia e le Sa’o o le aiga, na faia ina ia teuteu ai le nofo lelei o aiga e lua i totonu o le nuu, peitai e i ai lona talitonuga e lei malilie i ai matua ma le teineititi na aafia, ma o le taimi nei, o loo nonofo lava pea le aiga o le teineititi na aafia ma ona matua i le nuu ma tautua le aiga, e ui o loo aafia o latou lagona i le faalavelave na tulai mai.
Ua talosagaina foi e Folau i le faamasinoga ina ia poloaina le ua molia na te toe totogiina tupe sa faaalu e le malo e toe faafoi mai ai o ia i le teritori, i le maea ai lea o lona sola ese ina ua ia iloa ua suesue e le malo le mataupu.


text:
O Iesu o le Atua lava lea? Sa ta'utino ea Iesu o Ia o le Atua?
Fesili: O Iesu o le Atua lava lea? Sa ta'utino ea Iesu o Ia o le Atua?
Tali: E le o tusia i le Tusi Paia se fetalaiga a Iesu ua patino mai, "O A'u o le Atua." Ae e le faapea e le’i ta'utino Iesu o Ia lava o le Atua. O se faata’ita’iga, se'i taga'i i le fetalaiga a Iesu i le Ioane 10:30, "O a'u nei ma le Tama, e tasi lava i ma'ua." I se vaaiga faigofie, e foliga e le o molimau Iesu i Lona itu Atua. Ae se’i taga’i lelei i le tali a tagata Iutaia ia te Ia, "E le se galuega lelei matou te fetogi ai oe, a o le upu leaga; aua o oe o le tagata, a ua e fai oe ma atua" (Ioane 10:33). E malamalama lelei Iutaia i le fetalaiga a Iesu, o Ia o le Atua. I fuaiupu o lo’o soso’o mai ai e le o fa’asa’oina e Iesu ni a latou upu ma fai atu iai, “Ou te le’i fai atu o A’u o le Atua.” O iina tatou te iloa ai o lo'o ta'utino mai Iesu o Ia lava o le Atua, e tusa ma Lana fetalaiga, "O a'u nei ma le Tama, e tasi lava i ma'ua" (Ioane 10:30). O se isi fa'ata'ita'iga o lo'o i le Ioane 8:58, "Ua faapea mai Iesu ia te i latou, sa a'u i ai, a o lei fanau Aperaamo." Ua fetagofi tagata Iutaia i maa e fetogi ia te Ia (Ioane 8:59). Aisea ua manana'o ai tagata Iutaia e fetogi ia Iesu pe afai ua latou talitonu e le o fetu'uina e Iesu le Atua e ala i Lana ta'utinoga, o Ia lava o le Atua?
Fai mai Ioane 1:1 "O le Atua foi le Lokou." Fai mai foi Ioane 1:14 "...Ua liu tino tagata le Lokou." O loo manino lelei ai iina o Iesu o le Atua ua liu tino tagata. Ua ta'utino mai le Galuega 20:28, "...Ia leoleo atu i le Ekalesia a le Atua, ua faatauina e Ia mona i Lona lava toto." O ai na na faatauina le ekalesia i lona lava toto? O Iesu Keriso. Ua ta'utino mai lava le Galuega 20:28 le faatauina e le Atua o le ekalesia i Lona lava toto. O lea la, o Iesu lava o le Atua!
Ua ta'utino lava Toma, le so'o o Iesu fai mai, "Lo'u Alii e, ma lo'u Atua e" (Ioane 20:28). E le'i fa'asa'oina o ia e Iesu. O lo'o fa'amalosi mai ia i tatou le Tito 2:13, ina ia tatou faatalitali atu i le faaalia lea o le pupula o le Atua silisili, o lo tatou Faaola o Iesu Keriso lea (vaai foi i le Peteru 1:1). I le Eperu 1:8 o loo ta'utino mai ai le Tama e uiga ia Iesu, "A ua faapea mai i le Alo, O lou nofoalii, le Atua e, e faavavau faavavau lava lea; o le tootoo o lou malo, o le tootoo o le amiotonu lea."
I le Faaaliga, o loo faatonuina e le agelu le Aposetolo o Ioane ia na o le Atua e ifo iai o ia (Faaaliga 19:10). O loo iai foi isi tusitusiga i le Upu o loo tapua'i ai tagata ia Iesu (Mataio 2:11; 14:33; 28:9,17; Loka 24:52; Ioane 9:38). E le'i vavaoina e Iesu i latou o e tapua'i ia te Ia. Afai e le o Iesu o le Atua, Na te vavaoina tagata ina ia le tapua'i ia te Ia, e pei ona faia e le Agelu i le tusi o Faaaliga. E tele foi fuaiupu ma mataupu o le Tusi Paia o loo faamautuina ai lea itu Atua o Iesu.
O le mea e sili ona taua tatou te iloa ai o Iesu lava o le Atua, o le mautinoa lea o le manatu afai e le o Ia o le Atua, e le mafai la e Lona maliu ona togiola a'i le lalolagi atoa (I Ioane 2:2). Ua na o le Atua e toatasi e mafaia ona totogiina se tau faapenei. Na o le Atua e mafai ona tauaveina agasala a le lalolagi (2 Korinito 5:21), maliu, ma toe tu -- e faamaonia ai Lona manumalo a'ia'i i le agasala ma le oti.
Toe taga'i i le itulau ua faaliliuina i le gagana Samoa
O Iesu o le Atua lava lea? Sa ta'utino ea Iesu o Ia o le Atua?


text:
E te fia Poka?
O LO'U ALOFA IA I LO'U TOALUA.
(1) E ma te o i fale’aiga i vaiaso uma, o ia e alu i le aso Lua, ao o a'u e ou te alu i le aso Faraile.
(2) E ma te momoe i po uma, o ia e moe i lo latou aiga i Savai'i ae o a'u e moe i lo matou aiga i'inei, i Tutuila.
(3) Fai mai lo’u to’alua ia te a'u, "O fea e te mana'o ai e sami ai lo ta aso fa'amanatu a HONEY se mea ua leva lava ou te le i toe alu i ai ?
Ou fai atu loa i ai, "Oiiiii.....ae a le umukuka..!!"
(4) E ma te u'u lima a taimi uma e ma te o ai i le Laufou....fesili mai loa lo'u tama ia te 'au. "Aisea....e le ua lava ia na aso na u'u lua lima ai ?"
"O le taimi lava e mamulu ai, ua fa'atau fo'i lona ofu fou."
(5) Ina ua aumai uma mea ia e mana'o ai le fafine, ua tumu le umukuka i mau mea 'ese'ese, fai mai le fafine, "Se ua tumu le umukuka i nei mau mea !!!!"
Na o alu i le isi aso ma fa'atau mai lana nofoa fa'auila.
(6) Fai mai le fafine ia te a'u, "Ou te manatu e i ai se mea ua tupu i le ta'avale....ali'i HONEY"
Ou fesili atu loa i ai, "E pei o le a?" fai loa "Ou alu alu a te'i lava ua pe, ou taumafai e fa'aola atu, ao le mea lava e tasi."
"O fea la o i ai le ta'avale?" ae oso mai ma lana tali fa'avalevalea, "o le la e i totonu o le sami."
(7) O lo'u to'alua la e tipi lana ai, e na'o popo ma fa'i ana mea e ai ma le lelei lava o lana a’e i luga o la'au. (Lena o le manuki ali'i.)
(8) Ia na alu le loli la'u lapisi, ae tamo’e atu le fafine, ma fai atu, "E mata ua ou tuai....." fai mai le ave loli lapisi, "Leai.....oso mai oso ane i tua !!!"
O LE AVE TA'AVALE SAOASAOA.
I Amerika i le Setete o Kalefonia, na va’ai atu loa le tama o Joe ua leai lava ma se Leoleo o i le auala, alu ma le atoa lana ta'avale. Oso atu i le isi auala, oso atu i le isi auala, ua fiafia lava i lana mea lena e fai.
Ae le iloa ua iloa atu i le helicopter, vili atu loa i leoleo ma alu ane loa le leoleo ma fa'atu le ta'avale a Joe, ma fai loa lana ticket.
Fesili mai loa le ave ta'avale i le Leoleo, "Fa'afefea ona e iloaina lea ou te alu i le atoa?" Va’ai atu le ave ta'avale ua tusi i luga le lima o le Leoleo.
Sa i ai i le manatu o Joe, e tusi atu le lima o le Leoleo, e fa'asino atu i ai le lagi, ae le iloa le mea lena e fa'asino atu o le helicopter, fai mai loa le tala a Joe, "UA GALO IA KE A’U O GEI E KIUKE AI FAFIGE..


text:
O lesona e aoaoina i totonu o se aiga—le nofoaga e mafai ona avea ma se vaega o le lagi iinei i le lalolagi.
O nisi o matua e faia ‘alofaga mo mea sese latou te faia i le aiga, e fai mai o le mafuaaga o lenei mea ona e leai se faleaoga mo tulaga faamatua.
O le mea moni, o loo i ai se a’oga faapena ma e mafai ona avea ma a’oga silisili o a’oga uma. O lenei aoga e ta’ua o le aiga.
Pe a ou toe tepa i tua i aso ua mavae o lo’u olaga, ou te manatua taimi faapelepele na oo ia i maua ma lo’u toalua. A o o’u faasoa atu nei mea e manatua ia te outou, atonu tou te manatua ai ni o outou lava foi aafiaga—aafiaga fiafia ma faanoanoa; tatou te aoao mai i ia mea uma.
1. O Le Malumalu o le Nofoaga Lea
Ina ua ou foi mai i lau misiona, sa ou fetaui i se tamaitai talavou lalelei fogaumi uliuli na pau mai i ona sulugatiti. O ona mata mananaia lapopoa lanumeli ma se ataata e faaoso ataata. Na ou tosina atu ia te ia i le taimi muamua lava na ou vaai ai ia te ia.
Na faatu e lo’u toalua le sini ia faaipoipo i le malumalu, e ui o aso la o le malumalu aupito latalata ane na manaomia ai se malaga e silia i le 4,000 maila (6,400 km).
O le ma faaipoipoga faalemalo sa fiafia ma faanoanoa foi, ona sa ma faaipoipo ae na i ai se aso e faamuta ai. Na saunoa mai le taitai i upu “Ia ou te faapea atu ua avea nei oulua o se tane ma se ava,” ae na vave lava ona sosoo mai ai, ma lana faamatalaga, “seia oo ina oulua mavae i le oti.”
O lea la faatasi ai ma le ositaulaga sa ma sefeina ai se seleni e totogi ai se pepa malaga mo na o le malaga atu i le Malumalu o Mesa Arisona.
I totonu o le malumalu, ao ma tootutuli ai i le fatafaitaulaga, sa fofogaina ai e se auauna faatagaina ia upu sa ou fia faalogo i ai, lea na folafola mai ai o i ma’ua o se tane ma se ava mo le olaga nei ma le faavavau atoa.
Sa ave i maua e se uo i le Aoga Sa. I le taimi o le fonotaga sa tulai o ia ma faailoa atu i maua i le vasega. Ina ua maea le fonotaga, sa sau se uso ia te a’u ma faatalofa mai ma tuu se 20 tala i lo’u lima. E le’i umi, ae aapa mai foi se isi uso ia te au, ma na ou te’i ona sa ia tuu mai foi i lo’u lima se tupe pepa. Sa vave ona ou sueina lo’u toalua, o lē sa i le isi itu o le potu, ma ou valaau atu i ai, “Blanquy, faatalofa i tagata uma!”
E le’i umi ae lava le seleni na ma aoina e toe foi atu ai i Kuatemala.
“I le mamalu selesitila o loo i ai ni lagi po o ni tikeri e tolu;
“Ma ina ia maua le tikeri aupito maualuga e ao i se tagata ona ulu atu i le faatulagaga lenei o le perisitua.”1
2. Ina Ia Finau, E Manaomia Ai Ni Tagata se Toalua
O se tasi o mautauave a lo’u toalua o le “Ina ia fai se finauga, e manaomia ai ni tagata se toalua, ma o le a le avea lava a’u ma se tasi o i la’ua na.”
Ua manino le fofogaina mai e le Alii o uiga faaalia e tatau ona taitai ai a tatou fegalegaleaiga ma isi tagata. O nei uiga o le faatauanau, tali-tiga, agamaualalo, agamalu, ma le alofa faamaoni.2
O sauaga faaletino i totonu o le aiga o se faiga ua tau le tupu i nisi o aganuu, ma o se mea lena tatou te olioli ai. Ae peitai, e le’i taitai lava ona tatou tuua sauaga faalelagona. O le afaina e tupu mai i lenei ituaiga o sauaga e i ai lava i o tatou mafaufau, e faamanualia ai o tatou tagata, e totō ai le ita i totonu o o tatou loto, e faiifo ai o tatou lagona lelei e uiga ia i tatou lava, ma e faatumulia ai i tatou i le fefe.
E le lava le na o le auai i le sauniga o le faaipoipoga faaselesitila. E tatau foi ona tatou ola i se olaga faaselesitila.
3. O Se Tamaitiiti e Pese o se Tamaitiiti Fiafia Lea
O le isi lea mautauave e masani ona ta’ua soo e lo’u toalua.
Sa malamalama le Faaola i le taua o musika paia. Ua ta’u mai e tusitusiga paia, ina ua maea ona faataunuuina le Paseka ma Ona soo, ma ina “Ua uma ona faia o a latou pese, ona latou o atu lea i le mauga o Olive.”3
Ma i Lana fetalaiga na auala mai i le Perofeta o Iosefa, na Ia fetalai ai, “Aua e fiafia lo’u agaga i le pese a le loto; ioe, o le pese a e amiotonu o se tatalo mai ia te a’u, ma o le a talia ma se faamanuiaga i luga o o latou ulu.”4
E ese le faagaeetia o le faalogoina o le pese a se tamaitiiti laitiiti na aoaoina e ona matua e usuina le, “O a’u o se atalii o le Atua.”5
4. Ou te Manao E Te Fusiina A’u
O upu “Ou te alofa ia te oe,” “Faafetai tele lava,” ma le “Faamagalo mai a’u” e pei o se suauu faamalolo mo le loto. Latou te liliuina loimata i le fiafia. Latou te tuuina atu le mafanafana i le loto ua mafatia, ma latou te faamautuina lagona alofa o o tatou loto. E pei lava ona magumagu laau i le leai o se vai taua, e faapena foi ona faavaivaia lo tatou alofa ma mate ai pe a tatou le faia atua na upu ma faatinoga o le alofa.
Ou te manatua aso na masani ona matou auina atu ai ni tusi aualofa e ala i le meli masani po o le faiga na matou faaputuina ai ni nai sene e telefoni atu ai mai se pusa telefoni ia i latou e pele ia i matou po o le faiga foi na matou tusia ai ni ata ma ni solo aualofa i luga o pepa lanutasi.
O aso nei, o nei mea uma ua pei o ni mea ua leva!
O le tekinolosi i aso nei ma le vaitaimi lenei ua mafai ai ona tatou faia mea ofoofogia. Ua ese le faigofie o le auina atu o se feau tesi o le alofa ma le loto faafetai! E fai e le autalavou i taimi uma. Mata e faaauau pea lenei faiga ma isi faiga mananaia pe a faavaeina o tatou aiga. O se tasi o feau tesi sa ou maua mai i lo’u toalua e faitauina faapenei: “O se fusi e pei o le lagi, o se kisi e pei o le la, ma se afiafi e pei o le masina. Manuia le aso, ou te alofa ia te oe.”
E le mafai ona ou teena le lagona e pei ua ou oo i le lagi pe a ou maua se feau e pei o lenei.
O lo tatou Tama oi le Lagi o se faataitaiga atoatoa o le faaalia o le alofa. A o Ia tuuina mai Lona Alo, sa Ia faaaogaina upu “O lo’u Atalii pele lena, ua ou fiafia lava ia te Ia.”6
5. Ou Te Alofa i le Tusi a Mamona ma Lo’u Faaola, o Iesu Keriso
E tumu a’u i le faagaeetia pe a ou vaai o faitau e lo’u toalua le Tusi a Mamona i aso uma. Ma a o ia faia lena mea, e mafai ona ou lagonaina lana molimau i le na o lo’u vaaia o le fiafia o ona foliga a o ia faitauina fuaitau e molimau mai i le misiona a le Faaola.
Ese le atamai o fetalaiga a lo tatou Faaola: “E suesue outou i tusi; aua ua outou manatu tou te maua ai le ola e faavavau: o tusi foi ia o loo molimau ia te a’u.”7
O le musuia e lenei mau, sa ou fai atu ai ia Raquel le tama teine a lo’u afafine, o lē e le’i leva atu ona iloa faitautusi, “O le a sau tala e uiga i le faatu o sau sini e faitau le Tusi a Mamona?”
O lana tali o le, “Ae, Tamamatua, e faigata tele. O se tusi telē.”
Ona ou fai atu lea i ai e faitau mai se itulau ia te a’u. Sa ou aumaia se uati e mafai ona taofi ma taimi ai lana faitauga. Sa ou fai atu, “E na o le tolu minute na e faitaua ai, ae o le lomiga faaSipaniolo o le Tusi a Mamona e 642 itulau, o lea la e te manaomia ai ni minute se 1,926.”
O lenei mea atonu na atili fefe ai o ia, o lea sa ou vaevaeina ai le numera lena i le 60 minute ma fai atu i ai, o le a na o le 32 itula na te manaomia e faitau ai—e itiiti ifo i le tasi ma le afa aso!
Ona ia fai mai lea ia te a’u, “E matuai faigofie tele lena, Tamamatua.”
I le faaiuga, sa umi atu se taimi na faaaluina e Raquel, o lona tuagane o Esteban, ma isi fanau a le ma fanau nai lo lenei taimi, ona o se tusi lenei e manaomia ona faitauina ma le agaga o le tatalo ma le mafaufau loloto.
E faasolosolo malie lava, a o tatou aoao e fiafia i tusitusiga paia, o le a tatou alalaga e pei o le Fai Salamo: “Ua matua suamalie au afioga i lo’u gutu! ua sili i lo le meli i lo’u gutu!”8
6. E Le Lava le Iloa o Tusitusiga Paia; E Tatau ona Tatou Ola Ai
Ou te manatua le avea o a’u ma se faifeautalai ua mae’a mai le misiona, ma le suesueina ma le filiga o tusitusiga paia, sa ou manatu na ou iloaina uma. A o ma tafafao faamasani, ma te suesue faatasi ai ma Blanquy i tusitusiga paia. Sa ou faaaogaina le tele o a’u faamatalaga na tusitusi ma mau e faatatau i ai e faasoa atu ai lo’u malamalama o le talalelei ia te ia. Ina ua uma ona ma faaipoipo, sa oo ina ou maua se iloa loloto a o ou aoaoina se lesona maoae mai ia te ia: Atonu sa ou taumafai e aoao o ia i le talalelei, ae sa ia aoaoina au i le auala e ola ai.
Ina ua faaiu e le Faaola le Lauga i luga o le Mauga, sa Ia tuuina mai le fautuaga poto lenei: “O lenei ai se faalogo i a’u upu nei, ma faia e ia, ou te faatusaina o ia i le tagata poto, ua na fai lona fale i luga o le papa.”9
O i latou o e ola i mataupu faavae faaselesitila o loo maua i tusitusiga paia e tuuina atu le faamafanafanaga ia i latou o e mafatia. Latou te aumaia le olioli ia i latou o e atuatuvale, taitaiga ia i latou o e o leiloloa, toafilemu ia i latou o e le fiafia, ma se taitaiga mautinoa ia i latou o e sailia le upumoni.
O le aotelega:
-
1.
O le malumalu o le nofoaga lea.
-
2.
Ina ia finau, e te manaomia ni tagata se toalua, ma o le a le avea lava au ma se tasi o i laua na.
-
3.
O se tamaitiiti e pese o se tamaitiiti fiafia lea.
-
4.
Ou te manao e te fusiina a’u.
-
5.
Ou te alofa i le Tusi a Mamona ma lo’u Faaola o Iesu Keriso.
-
6.
E le lava le iloa o tusitusiga paia; e tatau ona tatou ola ai.
O nei lesona ma le tele o isi lesona e aoaoina i totonu o se aiga—le nofoaga e mafai ona avea ma se vaega o le lagi iinei i le lalolagi.10 Ou te molimau atu o le talalelei a Iesu Keriso ma le fuafuaga a lo tatou Tama Faalelagi ua tuuina mai ai se taitaiga mautinoa i lenei olaga ma le folafolaga o le ola e faavavau, i le suafa o Iesu Keriso, amene.
Faaali Mau Faasino
-
-
2. Tagai Mataupu ma Feagaiga 121:41.
-
3. Mareko 14:26.
-
-
5. “O A’u o se Atalii o le Atua,” Viiga, nu. 184.
-
6. Mataio 3:17; tagai foi Mareko 1:11; 3 Nifae 11:7.
-
7. Ioane 5:39.
-
8. Salamo 119:103.
-
9. Mataio 7:24.
-
10. Tagai Aoaoga a Peresitene o le Ekalesia: Tavita O. MaKei (2003), 43, 150.


text:
E ono solo tete’e faiaoga ASCC pe a le totogia i latou?
Na fa’ailoa e le afioga i le alii faipule mai le itumalo o Tualauta ia Tapumaia Galu Satele Jr i luma o le maota o sui i le aso ananafi, se fa’aaliga mai i ni isi o faiaoga o le Kolisi Tuufaatasi a Amerika Samoa (ASCC) ua o’o atu i lona Ofisa, i le ono faia o se latou solo tete’e po o le tula’i ese foi mai galuega, pe afai e fa’aauau pea ona le totogia i latou.
O lea fa’aletonu, e pei ona saunoa le alii faipule, sa ia fa’atusatusa i le fa’aletonu tau tupe o lo o tulai mai i le falemai i Fagaalu.
Na saunoa Tapumaia, o le fonotaga a le ASCC lea na fai i le Aso Gafua na te’a nei, na manino mai ai le i ai o ni isi o faiaoga o le a le mafai ona maua totogi. E le gata i lea, e toa 15 isi faiaoga ua mumusu e tu’uina atu togi a latou vasega i totonu, sei vagana ua totogi muamua i latou.
Na fa’aalia le atugalu o le ali’i Faipule, ona o lo o loma nei le asiasiga a le Komiti mai Amerika e pasia Kolisi ma Iunivesite a le malo tele.
Na taua foi e le alii faipule, o nisi o ripoti ua o’o atu i lona Ofisa, e aofia ai se fuafuaga e fa’amalolo nisi o faiaoga ona o tulaga le lava o tupe e totogi ai, peitai ua folafola e nisi e fa’apea, afai e tupu lea tulaga, o le a fai se solo tete’e po o le o ese foi ma le aoga.
“E taua tele lo tatou taumafai e saili se fofo mo le faafitauli lea ua tulai mai foi i le kolisi tuufaatasi, e manaomia ai foi le faia o se iloiloga a le tatou maota sei fesiligia ai le pulega a le kolisi e uiga i lenei faafitauli,” o le talosaga lea a Tapumanaia na tu’uina atu i luma o le maota.
Na fa’aalia e le afioga i le alii faipule ia Faimealelei A. Allen, o le fa’afitauli lava foi lea o lo o tulai mai i totonu o aoga eseese e aofia ai ma le aoga tulaga lua a lona nu’u i Aua.
Saunoa Faimealelei, e o’o mai lava i le taimi nei o lo o fa’atali pea le aoga mo nisi faiaoga se to’afa latou te faatumuina avanoa o lo o i ai mo le vasega 2, 7 ma le 8.
Sa ia taua foi, o le mataupu lenei sa ia lagaina ina ua fa’atoa amata le tausaga a’oga i le tausaga na tea nei, peitai o lea o le a mae’a le tausaga aoga ae lei maua mai lava se tali mai le Ofisa o Aoga.
O le isi faafitauli o lo o feagai ma le aoga a Aua e pei ona saunoa Faimealelei, o le tulaga i kesi ma nofoa mo fanau aoga.
Saunoa Simei Pulu, e le tatau ona tau fa’atalitali pulea’oga ma pule lagolago i ni faiaoga pe afai e tula’i mai se manaoga, ae o le taimi tonu lea o i latou e tulai ai e fa’atino le tautua mo fanau.
Fai mai Pulu, e leai se aoga i le atunu’u e le o tulai mai ai lenei faafitauli, e le gata i le le lava o faiaoga ae o tulaga faaletonu foi i kesi ma nofoa mo fanau, peitai e manaomia foi le galulue fa’atasi o tagata uma ina ia vave foia le faafitauli, nai lo le tau faatalitali i se fesoasoani mai le Ofisa o Aoga.
I le maea ai o saunoaga mai alii faipule, na fautuaina ai loa e le Fofoga Fetalai le taitaifono o le komiti o Aoga a le maota ina ia faatulaga se iloiloga sei fesiligia ai faaletonu e pei ona saunoa i ai sui mamalu.
Saunoa Savali Talavou Ale, e le o se taimi muamua lenei ua tulai mai ai faafitauli nei, e ui o le taimi muamua lea ua tulai faatasi mai ai ni tulaga matuia faapea, ae tatau ona saili se fofo ina nei aafia ai le tulaga manuia o aoaoga a le fanau.


text:
Alofa: Fa'avae ai Aiga— Vaega 102
Ua sao le fale atoa, ua leai se tasi na toe tautala, na liliu ane nei Tagiilima ma ua amata loa lana tautalaga. “Fai mai lagiga a le faisalamo, “Ierusalema e, a fai e galo ‘oe ia te a’u, ia galo lava i lo’u lima taumatau; a fai ou te le manatua ‘oe, ia pipi’i a’e lo’u laulaufaiva i lo’u gutu, pe a le fa’asilisili ‘oe i mea uma ou te fiafia i ai.”
Ua leai se tasi o le aiga e toe gagana i lea taimi ua fa’alologo uma nei i le tautalaga a Tagiilima. “O le aiga lenei, o le tino ma le toto, o le a’ano ma le ivi, o le uso tu’ofe, e aiga ma fa’afesaga’i tagata uma. Fa’alogo mai outou, o le tagata o lo’o faiava ma nofotane i totonu o le aiga lenei, ou te fa’amalulu atu, ae tatau ona outou tula’i ma o atu i tua fale tou te mapu i ai. O le talanoaga lenei, ua patino tonu lava i tau toto, ivi, ma a’ano, e le tatau ona outou i ai i le talanoaga lenei, se i sau se taimi ona outou fa’afofoga lea i le iuga e taoto ai fingalo o le aiga.”
Ua tula’i uma nei le vaega lea ma ua lavevea atu ai ma le lo’omatua o Analosa le to’alua o Lolesio ma le lo’omatua o Sunema, le to’alua o Tovi’o.
Na va’aia e Tagiilima le to’atele o le au faiava ma le au nofotane o lo’o i totonu o lona aiga ina ua tula’i ‘ese i lea taimi. Ina ua iloa e le lo’omatua ua malu le fale, na liliu ane loa i ona tuagane ma lona uso, fa’atasi ma ona tausoga.
“Fa’afofoga lelei mai outou, sa i ai lo’u manatu o le a i ai se isi o outou o le a faia le tulaga lenei. Ua leva ona tatau ona tula’i ‘ese, e moni lava ua i ai fai a i totonu o le aiga lenei, ae tasi lava le auala, o fanau. A o’o loa ina si’isi’i le tai loloto o faigamea a se aiga, o iina e tatau ona fai ai le tulaga lea ua ou faia i le afiafi lenei.” Ua leai se tasi na toe gagana, ua na o le punonou lava.
“O le isi lenei itu o le a ou tautala atu ai ia te outou, afai ua le maua se to’afilemu o le feiloa’iga lenei ua tatau ona o tatou toe fo’i i tua i tulaga na o mai ai o tatou tua’a. Afai fo’i o le a le maua se nofo fealofani ona o tulaga fa’apenei, ia o tatou toe tepa i ala o le vavau, o iina e maua ai le fa’aiuga o le mataupu lenei. Tatou toe tepa i tua i ala na asa mai e o tatou tua’a. O le vaofilifili ma le sami loloto na o latou asaina, aisea, ina ia maua e i tatou fanau le nonofo fealofani ma le fetausi a’i.
“O fea o i ai nei, a lea ua ou fa’alogologo atu, o lenei ua tolu aso o tatou fesaga’i, tolu aso o tau sa’ili po’o fea o ta’oto ai le fa’autaga loloto i finagalo o lo tatou aiga potopoto i le mataupu lenei. O le tolu fo’i nei o aso, lea fa’atoa ou tautala atu i luma o le aiga potopoto. Sa ou nofo ma ou fa’alogologo pe a tua ma ni a lenei fa’atasiga, sa nono manu i le Atua, ina alofa ma fa’asino mai le auala sa’o ma le tonu ina ia mapu ai o outou finagalo i le mea e silisili ona lelei e ao ona fai”
Ua pe i o se maliu ua fai nei i le aiga i lea taimi, ua leai se tasi na toe tautala. “O le aiga lenei, o se aiga ua sili ona to’atele ona tagata, o le a le mafua’aga ua fa’apea umi ai, ona o le felotoa’i ma le fai loto o le tagata lava ia. Ua alofa ifo lava le tagata ia ua na o ia ma lana fanau. E moni, ae ia o tatou manatua lelei, ia fa’asalafa le alofa, ina ia aofia fa’atasi ai uso, tuagane, tausoga o aiga lata mai.
“Tatou tepa i ala o le vavau, ona o tatou iloa lea o le amataga mai o le tatou aiga ma ona tulaga tuma’oti ua uma ona fa’ata’atia e o tatou tua’a. O lea ua au mai le tali i le fanau a Naomi mai Niu Sila, e leai se tasi o la’ua e toe fo’i mai i le aiga, se i vagana ai o ni fa’alavelave e fai ona o’o mai lea tatou te feiloa’i. O Naomi, o le ulumatua lea o le fanau a o tatou tua’a. Ua uma atu la le itu lea, ona o tatou toe tepa lea ma o tatou toe manatunatu, po’o ai e soso’o ma Naomi, o lo matou tama o Falaniko, lea na matai i le suafa matai o lo tatou aiga o Puleimeauma. O ai le ulumatua a Puleimeauma, o le tagata lenei e tautala atu. E i ai se fanau a le tagata lea e tautala atu, ioe, o lo’o i ai lana fanau tama e to’atolu, e ulumatua Lolesio, o lo’o i ai Emani, ma le tama o Eteuati fa’apea Loimataoapaula lea e nofo atu. O le fa’asologa le na o se aiga, ae se i vagana, ua ou loto malie e lafo atu i se tasi o a outou fanau, ona fa’atoa fai lea. Oi, o le a fai lava outou ae le se i fai ma va’ai mai i lo’u nofo atu. Ua alu lava le tagata latou ua leai se tapasa o lona va’a, ae le se i alu ma tilotilo mai i tua po’o le a le tulaga e sili ona lelei ina ia mautu ai le mataupu lenei.”


text:
Fa’afofoga Faleomavaega i atugaluga o le atunu’u
Na fa’a fofoga ma le toto’a le alii faipule mai Uosigitone ia Faleomavaega Eni Hunkin, a’o fa’asoa e ni isi o le atunu’u o latou atugaluga i a’afiaga e ono fetaia’i ma Amerika Samoa, pe afai ae pasia le pili lea ua ia fa’aulu i luma o le Konekeresi, e avea ai ma Nesionale o le Iunaite Setete tagata mai fafo ua silia ma le ta’i 20 tausaga talu ona aumau i le teritori.
Ua ta’ua e ni isi e fa’apea, afai ae pasia le tulafono lea, o le a avea Amerika Samoa ma faitoto’a e fa’a faigofie ai ona ulufale atu tagata mai atunu’u ese, i le malo tele
O isi na manatu e tu’u atu lenei pili e palota i ai le atunu’u ia Novema, ina ia manino ai po o fea o lo o ta’oto i ai finagalo o tagatanu’u a Amerika Samoa.
O i latou uma na tete’e i lenei pili, sa fa’aalia lo latou lagolagoina o leisi pili o lo o tau fa’aulu e Faleomavaega, e avea ai tagata Amerika Samoa ma sitiseni o le malo tele.
Na ta’ua i molimau, o se auala lea o le a faigofie ai ona talosaga sa’o atu tagatanu’u mai le Amerika Samoa pe afai e fia avea ma sitiseni, nai lo le tau malaga e aumau i so’o se setete o le malo tele mo le tolu masina, ma totogi ai le faitau afe ma afe o tupe ona o le fia avea ma sitiseni.
Na fa’apupula e Faleomavaega e fa’apea, afai o se tagata mai Amerika Samoa e fia avea ma sitiseni o Amerika, e le gata e totogi lona pasese i le va’alele e malaga atu ai i Hawaii, nofo i le fale talimalo po o nisi o aiga mo le tolu masina ona fa’ato’a agava’a lea mo le tu’uina atu o lana talosaga.
“Afai foi e talosaga, e silia ma le $600 le totogi o le talosaga, ma o se tupe tele lea o le a a faaalu ai pe a faaopoopo i le pasese ma le tupe o loo tausi ai le nofo ai i totonu o le setete,” o le saunoaga lea a le alii faipule ia Faleomavaega.
Na fa’aalia e ni isi o tagatanu’u o Amerika Samoa, lo latou tete’e i le pili e avea ai tagata mai fafo ma Nesionale, se’i vagana o i latou na fananau i totonu o le teritori.
Na taua e se tasi o tina mai Pago Pago, ua silia i le 60 tausaga talu ona aumau i Amerika Samoa, o ia na ulufale mai ma ona matua ina ua vala’auina lona tama e faifeau i Manu’a i le tausaga e 1945, ina ua fa’atoa 2 ona tausaga, ma, talu mai lea taimi seia o’o mai i le taimi nei, ua avea Amerika Samoa ma ona aiga, ua silia i le 45 tausaga talu ona avea o ia ma tina faipisinisi seia o’o mai lava i le taimi nei, o lo o totogi lana lafoga i le malo, o lo o tautua i le aiga, lotu ma le nuu.
Ona o ia mafua’aga uma, sa ia fa’aleoina ai lona lagolagoina o le pili ua fuafua i ai le alii faipule, ina ia faigofie ai ia te ia ona malaga i Amerika ma toe foi mai, e aunoa ma le tau toe talosagaina o se visa e malaga ai.
Fai mai le isi tina mai fafo, o se fa’anoanoaga ia te ia, ua avea le manatu o tagatanu’u o Amerika Samoa e taofiofi le so’ona lolofi mai o tagata mai le atu Asia ma isi atunu’u o le lalolagi i Amerika Samoa ma auala ua le manatu ai i le tautua o lo o faia e tagata mai Samoa i le tele o tausaga o tautua ma nonofo i Amerika Samoa.
“O uso mai Samoa, e le gata o lo o tautua mo le malo e ala i le totogiina o lafoga, ae o loo tautua foi i aiga, nuu ma ekalesia, e le pei o tagata mai isi atunuu e le tautua i aiga ma nuu o loo nonofo ai,” o lana molimau lea.
I le molimau a le tama’ita’i o Sandra King, na ia saunoa ai, o atugaluga ina nei avea lenei pili ma auala e avea ai Amerika Samoa ma faitoto’a e ulufale atu ai tagata nei i le malo tele, ae o lo o i ai lava tulafono a latou atunu’u e mafai ai ona talosaga sa’o pe a fia ulufale i le malo tele.
Ae na taua e Teresite Maulupe, afai ae pasia lenei tulafono, o le a a’afia fanau a le atunu’u i le lumanai.
I le molimau a Esther Wall na ia taua ai, afai o tagata Amerika Samoa na aumaia tagata mai fafo ma faa galulue i totonu o le atunuu, e tatau foi ona tuu atu i ai se tali e tusa ai o le latou tautua, ae fai mai Jim McGuire, e le o se tulaga talafeagai le tautua ma totogi e tagata nei lafoga mo le malo ae le mafai ona palota i latou.
I le feiloaiga a le itumalo o le Maoputasi i le Aso Tofi na tea nei, na faalauiloa ai e le afioga i le Maoputasi ia Mauga Tasi Aseuga le tete’e o le itumalo i le pili lea a Faleomavaega.


text:
Fagogo: Salu Vale le Lau Ta’amu a A’opo
[Malo le faitau, malo fo’i le onosa’i, ae alo mai loa o le toe soso’oina lenei o la tatou tala fa’asolo, lea na gata mai i le vaiaso na te’a nei i le taimi lea ua fesili atu ai le olomatua o Vineta ia Iose po o a leoleo ia sa ia lagona atu o ta’u i lana telefoni ao la talanoa ma lona to’alua.]
Na umi se taimi o tu Iose e le tali i le fesili a le olomatua o Vineta lea ua togi atu ia te ia, po o a leoleo ia sa ta’ua i le taimi na la talanoa ai ma Lumepa lona to’alua. Na avea le le mautonu o Iose atoa ai ma le leai o sana tali na toe oso atu ai le isi fesili a le olomatua, “O i ai se mea o kupu ia koe oe Iose ua mafua ai oga e gofo umi iigei? Afai e i ai se mea o kupu, e kakau oga kakou kalagoa gagei ma le koeaiga ina ia malamalama ai le maka’upu ma kaumafai aku ai se fesoasoani ia ke oe.” E fai lava tala ia a le olomatua o Vineta ma a’apa atu lona lima ua toe fa’aauau le saluina o le fale komiti o lo o leoleo ai, ma fa’asolo atu ai loa le fa’amamaina o le otaota i fafo o le fale, a o Iose o lo o tu ai lava i luma o le laulau lea o lo o i ai le telefoni sa talanoa ai ia Lumepa ua le mautonu lona mafaufau.
E le’i umi se taimi na tu tu ai le tamaloa i le ogatotonu o le fale komiti, ona ia a’apa atu loa lea i lona mitiafu lea o lo o ta’atia i luga o le nofoa ua toe fa’atautau i lona tau’au, ona ia savali ‘ese loa lea ma le fale ma toe fo’i atu i lo latou fale. “Sole Iose, aua ge’i galo sau gagei kakou kalagoa ma le koeaiga, ua e fa’alogo mai,” o le vala’au ane lea a Vineta i le tamaloa, ona toe punou lea i lalo ma toe fa’aauau le saluina o le otaota i lalo o le ulu lea e i tua o le fale komiti. O le olomatua o Vineta, o le to’alua lea o le tu’ua o le nu’u o Amouta lea o lo o nofo ai Iose, o le toeaina foi lea e faia uma tonu ma fa’aiuga a le nu’u, o le Sa’o o le aiga a Iose, ma, talu lava ona taunuu Iose i le nu’u e le misi umu ma taumafataga e momoli i le toeaina i afiafi uma ma aso Sa. O le afiafi lava o le aso lea na malaga atu ai loa leoleo fa’apitoa e to’afa i le va’a moe mo Salelologa mo le sa’ilia lea o Iose i lona nu’u ona o le su’esu’ega o lo o fa’agasolo e uiga i le maliu o Pulusi. Na ona taunu’u lava o le va’a moe i le uafu i Salelologa, agai sa’o atu loa lea o ali’i leoleo i le Ofisa autu i Tuasivi mo le pikiina lea o le ta’avale e fa’atinoina ai la latou galuega ma le fa’amoemoe, o le po lava lea e tatau ona latou aga’i atu ai i Amouta e sa’ili mai Iose ina ia latou toe maua le va’a usu mo Apia i le aso e soso’o ai. O le mae’a ai o leoleoga o le sa i le afiafi lea, na savali sa’o atu ai loa Iose i le fale o le Sa’o o lo latou aiga ma latou fai’aiga ai i le afiafi ona o le fa’amoemoe e fia faia se talanoaga e tusa ai o le mata’upu o lo o tula’i mai, ae o le afiafi lava fo’i lea na taunu’u ai loa ma leoleo i le nu’u ma tu’u fesilisili solo pe i ai se isi na te iloa se tamaloa e igoa ia Iose.


text:
O le a le aoaoga a le Tusi Paia i le Tolutasi Paia?
Fesili: O le a le aoaoga a le Tusi Paia i le Tolutasi Paia?
Tali: O le mea e sili ona faigata i le talitonuga faale Kerisiano lea, e leai se auala e atoatoa ona faamatalaina ai. O le Tolutasi Paia o se talitonuga e le gata ina le mafai e se tagata ola ona malamalama atoatoa iai, ae e le atoatoa foi lona talatalaina. E matua silisili le Atua nai lo i tatou, o le mea foi lea tatou te le mafaia ai ona faamatalaina pe malamalama atoatoa ia te Ia. O loo aoaoina e le Tusi Paia o le Atua o le Tama, o Iesu o le Atua, ma o le Agaga Paia o le Atua. O loo aoao foi e le Tusi Paia e tasi lava le Atua. Ae e tusa pe malamalama i tatou i nai isi tulaga o le va fealoa'i o le isi Peresona i le isi Peresona o le Tolutasi Paia, o le mea moni lava, e le o mafai e o tatou mafaufau faaletino ona malamalama atoatoa iai. Ae peita'i, e le faapea la o loo iai se mea e ta'useseina ai lea tulaga pe faapea e le o sapaia e aoaoga a le Tusi Paia.
Ia tuu pea i manatu a o talanoaina lenei mataupu, o le upu "Tolutasi" e le o tusia i le Upu. O se upu lenei e na o se taumafaiga e faamatala ai le Atua Tolutasi, o le mea moni lava e Toatolu Ona Peresona o loo soifua i le taimi lava e tasi, a o nei foi Peresona tumau e faavavau o le Atua lava lea. Ia malamalama lelei i tatou e le o faapea atu o loo soifua ni Atua e toatolu. O le Tolutasi Paia o le Atua e toaTasi ae tolu Ona Peresona mavaevae. E le o iai se afaina o le faaaogaina o le upu "Tolutasi" e tusa pe le o tusia lea upu i le Tusi Paia. E ala puupuu foi le ta'ua o le "Tolutasi Paia" nai lo le faapea "e 3 Peresona o le Atua o loo soifua e faavavau." Afai e iai se faafitauli o lea mea ia te oe, iloilo lelei la le tulaga lea: o le upu 'Auga Tama' e le o faaaogaina foi i le Tusi Paia. Ae ui i lea, ua tatou iloa o loo iai Auga Tama i le Tusi Paia. O Aperaamo o le Auga Tama o Iakopo. Ia 'aua lava la ne'i avea le "Tolutasi Paia" ma faaupuga e te tausuai ai. Ia sili ona faatauaina le tulaga faapea ua iai se FAAMAONIGA o le mau o le "Tolutasi Paia" i aoaoga a le Upu. O lea la ua manino atu se fa'afeiloa'iga o lea manatu, ae o le 'a alo loa mo se talanoaga e uiga i le Tolutasi Paia.
1) E tasi lava le Atua: Teuteronome 6:4; I Korinito 8:4; Kalatia 3:20; I Timoteo 2:5.
2) O le Tolu-tasi e tolu ona Peresona: Kenese 1:1; 1:26; 3:22; 11:7; Isaia 6:8; 48:16; 61:1; Mataio 3:16-17; 28:19; 2 Korinito 13:14. I tusitusiga a le Feagaiga Tuai, e fesoasoani le iai o sina lou malamalamaga i le gagana Eperu. I le Kenese 1:1, o le suafa o le Atua o o loo faaaogaina o le "Elohim" ma e le na o le toatasi o loo faasino iai. I le Kenese 1:26; 3:22; 11:7 ma le Isaia 6:8, e le na o se toatasi foi o loo faasino iai. Tatou te le tuufesili i le faaaogaina o "Elohim" aua o loo manino mai lava le upu "tatou". I le gagana fa'a Peretania, e na o le lua lava faapupulaga ua faaaogaina, o le toatasi poo le toatele. I le gagana Eperu, e tolu tulaga o loo faaaogaina: o le toatasi, toalua, ma le toatele. O le uiga o le toalua, e na o le to'alua lava. I le gagana Eperu, o loo faaaogaina ai le toalua mo mea uma e iai lona pea e pei o mata, o taliga ma lima. O le upu Eperu o le "Elohim" ma le upu "tatou" e faamaonia ai le toatele - e sili atu nai lo le toalua - ma o loo fa'asino tonu lava i le toatolu (Tama, Alo, Agaga Paia).
I le Isaia 48:16 ma le 61:1, o loo fetalai ai le Atalii ma o loo faasino i le Tama ma le Agaga Paia. Tago e faatusa le Isaia 61:1 ma le Luka 4:14-19 e te mautinoa ai iina o loo fetalai le Atalii. O loo faamatalaina i le Mataio 3:16-17 le papatisoina o Iesu. O loo vaaia ai iina le Atua le Agaga Paia ua afio ifo i luga o le Atua le Alo a o le Atua le Tama o loo fetalai ona o Lana Pele, o Lona Alo. I le Mataio 28:19 ma le 2 Korinito 13:14 e te maua ai niisi faata'ita'iga o Peresona eseese o le Tolutasi Paia.
3) E iai eseesega o peresona taitasi o le Tolutasi Paia o loo faamatalaina i vaega eseese o le Upu: I le Feagaiga Tuai, o le "ALII" e iai lona eseesega mai le "Alii" (Kenese 19:24; Hosea 1;4). O le "ALII' e iai lona "Alo" (Salamo 2:7, 12; Faataoto 30:2-4). E iai foi le eseesega o le Agaga mai le "ALII" (Numera 27:18) e pei o lona eseesega mai le "Atua" (Salamo 51:10-12). E ese foi le Atua le Alo mai le Atua le Tama (Salamo 45:6-7; Eperu 1:8-9). I le Feagaiga Fou i le Ioane 14:16-17, o loo talanoa atu ai Iesu i le Tama ina ia auina mai le Fesoasoani, o le Agaga Paia. E ta'u mai ai iina o loo faavasega lelei e Iesu Ana galuega mai galuega a le Tama faapea foi ma le Agaga Paia. Manatu lelei foi i tusitusiga a le Tala Lelei o loo talanoa atu ai Iesu i le Tama. Pe mata o loo talanoa o Ia ia te Ia lava? E leai. Na Ia talanoa i le tasi Peresona o le Tolutasi Paia - le Tama.
4) O totino taitoatasi o le Tolutasi Paia, o le Atua: O le Atua le Tama: Ioane 6:27; Roma 1;7; I Peteru 1;2. O le Atua le Alo: Ioane 1;1, 14; Roma 9:5; Kolose 2:9; Eperu 1:8; I Ioane 5;20. O le Atua le Agaga Paia: Galuega 5:3-4; I Korinito 3:16 (O Le o loo nofo i totonu ia i tatou o le Agaga Paia - Roma 8:9; Ioane 14:16-17; Galuega 2:1-4).
5) O le va fealoa'i o Peresona o le Tolutasi Paia: O loo faaalia mai i le Upu e faapea o le Agaga Paia e faatonuina e le Tama ma le Alo, a o le Alo e usiusita'i i le Tama. O se va fealoa'i lea i totonu lava ia te i latou, ma e le faaitiitia ai le mamalu o Peresona taitasi o le Tolutasi Paia. O se tulaga faigofie lava lea ae e tele ina le malamalama ai le toatele i le Atua ona e le o Ia o se tagata. Vaavaai i Tusi nei e uiga i le Alo: Luka 22:42; Ioane 5;36; ioane 20:21; I Ioane 4:14. Vaavaai i Tusi nei e uiga i le Agaga Paia: Ioane 14:16; 14:26; 15:26; 16;7 ae maise o le Ioane 16:13-14.
6) O le galuega a totino taitasi o le Tolutasi Paia: O le Tama o le pogai sili lea o: 1) le lalolagi atoa (I Korinito 8:6; Faaaliga 4:11; 2) faaaliga faaleagaga (Faaaliga 1:1); 3) le faaolataga (Ioane 3:16-170; ma le 4) galuega faaletino na faataunuuina e Iesu (Ioane 5;17; 14:10). O le Tama o le POGAI o nei mea uma.
O galuega uma nei e faataunuuina e le Tama e ala i le Atalii: 1) o le foafoaga ma le faagaoioiga o mea uma i le lalolagi ma le vanimonimo (I Korinito 8:6; Ioane 1:3; Kolose 1:16-17); 2) o faaaliga (Ioane 1:1; Mataio 11:27; Ioane 16:12-15; Faaaliga 1:1; ma le 3) o le faaolataga (2 Korinito 5:19; Mataio 1:21; Ioane 4:42). E faia e le Tama ia mea uma e ala i le Atalii, o Le na Ia auina mai.
O le Agaga Paia o Ia e auala mai ai galuega nei a le Tama: 1) o le foafoaga ma le faagaoioiga o mea uma i le lalolagi ma le vanimonimo (Kenese 1:2; Iopu 26:13; Salamo 104:30); 2) o faaaliga (Ioane 16:12-15; Efeso 3:5; 2 Peteru 1:21); 3) o le faaolataga (Ioane 3:6; Tito 3:5; I Peteeru 1:2); ma 4) galuega a Iesu (Isaia 61:1; Galuega 10:38). O lea, o le Tama ua Ia faia nei mea uma e ala i le mana o le Agaga Paia.
E leai lava ni faata'ita'iga lauiloa o le Tolutasi Paia o loo atoatoa lona faamatalaina. O le fuamoa (poo le 'apu) e le o atoatoa ai lava lona faamatalaina aua o le atigi, o le niuniu ma le lega o vaega uma o le fuamoa, ae e le o le fuamoa lava ia. O le Tama, le Alo ma le Agaga Paia e le o ni vaega o le Atua, aua o i latou ta'itasi o le Atua lava Ia. E tau tauane ai le faata'ita'iga e faia i le vai ae e iai lava lona vala aua e le mafai ona faamatala au'iliili ai le Tolutasi Paia. O le suavai, asu, ma le 'aisa e pogai mai i le vai. O le Atua, Alo, ma le Agaga Paia e le o ni fa'atusa o le Atua, o i latou taitoatasi, o le Atua lava Ia. O lea, a o iai ni nai faata'ita'iga e mafai ona faaataata mai ai le Tolutasi paia, ae e le atoatoa lava lona faamatalaina. O le Atua faaleagaga e le o mafaia ona faamatalaina Lona atoatoa. Ia tatou taumafai e 'aua ne'i vaai toto'a i le Tolutasi Paia, ae ia vaai i le mata'utia o le Atua ma le maoa'e o Lona lava natura faaleagaga nai lo tatou. " Aue! le loloto o le tamaoaiga o le poto atoa ma le silafaga a le Atua. E le masuesueina ana faamasinoga; e le mafai foi ona iloa ona ala. Aua o ai ea se ua iloa le finagalo o le Alii? Po o ai foi se ua pulega faatasi ma ia?" (Roma 11:33,34).
Toe taga'i i le itulau ua faaliliuina i le gagana Samoa
O le a le aoaoga a le Tusi Paia i le Tolutasi Paia?